Инсон қадри — улуғ. У эртага эмас, узоқ келажакда эмас, айнан бугун ўз ҳаётидан рози ва мамнун бўлиб яшаши керак - Халқ сўзи\n11:13 29 Июнь 2018 Жамият\nИнсон дунёда умид билан яшайди. “Орзуларимга етай, шинам уй-жойим бўлса, ён-атрофимда қулай шароит, бекаму кўст муҳит ҳукм сурса, жамиятга, раиятга, давлатга, оиламга, ота-онамга, дўсту ёрларга, маҳалла-кўйга, қишлоғимга, юртимга фойдам тегса, муроду мақсадим ушалса”, дейди.\nКексалар “Одам боласи ҳаётдан рози бўлса, тоғни толқон қилади” дейишади.\nКим буни тушунар, ким буни англамас. Президентимиз ҳар бир инсон умид билан яшар экан, эртага, индин ёки ундан кейин эмас, ҳозир, шу бугун ниятига етишини, умридан, ҳаётидан, ҳар бир кунидан рози, мамнун бўлишини истайди.\nБу — улуғвор мақсад, эзгу амал, абадиятга дахлдор фикрат.\nЗеро, бугун одамларни рози қилиш — келажагимизни гўзал, бетакрор,улкан салоҳият ва қудрат касб этишини таъминлайди. Бу — инкор қилиб бўлмас ҳақиқат. Чунончи, бахтли одамларгина дунёни янгилашга, ўзгартиришга қодир. Мамлакатимиз сиёсий, ижтимоий, иқтисодий, маънавий-маърифий соҳаларда жўшқин ҳамда жадал ислоҳотлар даврига кирди. Шу ислоҳотларнинг энг устуворларидан, муҳимларидан бири “Обод қишлоқ”, “Обод маҳалла” дастурларидир.\nМазкур дастурлар, авваламбор, халқимиз руҳиятини кўтаришга, унинг ички имкониятларини кўпайтиришга, шахс сифатидаги камолотини юксалтиришга, унинг қадр-қимматини, ҳурматини жойига қўйишга қаратилгани билан долзарб ва аҳамиятлидир. Бироқ...\nБу эзгу, хайрли, юртимиз истиқболи учун ўта муҳим дастурлар ижросида яхшисини ошириб, ёмонини яшириб, лоқайдлик, бепарволик, хаспўслашга берилиш иллатлари кўзга ташланяптики, бунга асло чидаб бўлмайди.\nДавлатимиз раҳбари Шавкат Мирзиёев 27 июнь куни “Обод қишлоқ” ва “Обод маҳалла” дастурларини амалга ошириш, аҳоли яшаш жойларини обод масканга айлантириш масалаларига бағишланган видеоселектор йиғилишида бу борадаги ишларни чуқур таҳлил қилар экан, жумладан, шундай деди: “Жойлардаги ҳақиқий аҳволни биз халқимиздан яширмаймиз ва борини қандай бўлса, шундай кўрсатиб борамиз. Албатта, бу кўпчиликка ёқмаяпти, кўп раҳбарлар буни ҳазм қила олмаяпти. Лекин биз бу борадаги барча ҳолатни ва бошлаган ишларимизни халқимиз билан бамаслаҳат ва жамоатчилик назорати остида амалга оширамиз”.\nБажарилган ишлардан бажарилмагани кўпроқ...\nПрезидентимизнинг 2018 йил 29 мартдаги “Обод қишлоқ” дастури тўғрисида”ги Фармонига мувофиқ, жорий йилда Самарқанд вилояти туманларидаги 28 қишлоқ, Самарқанд ҳамда Каттақўрғон шаҳарларидаги 4 маҳаллада қурилиш-ободонлаштириш ишлари олиб борилмоқда.\nСамарқанд туманидаги Меҳробод ва Илонсой қишлоқлари ҳам жорий йил дастурига киритилиб, ушбу аҳоли пунктларида якка тартибдаги уй-жойларни таъмирлаш, электр, ичимлик суви тармоқларини тортиш ҳамда қайта тиклаш, канализация қудуғи ва йўлларни таъмирлаш, бозор ҳамда бошқа инфратузилма объектларини қуриш белгиланган.\nЖумладан, туманнинг энг чекка ҳудуди — Меҳробод қишлоғида 2200 нафардан зиёд аҳоли яшайди. Одамлар, асосан, деҳқончилик, боғдорчилик билан шуғулланади. Қишлоққа яқин паррандачилик корхоналарида меҳнат қиладиганлар ҳам кўпчиликни ташкил этади. Умуман, қишлоқда яшовчи ҳар бир киши ҳалол меҳнат қилиб, яхши турмуш кечиришни истайди ва шунга интилади.\nАммо ҳудуддаги 410 та оиланинг 32 таси яшайдиган тўрт қаватли уйда замон талабига мос шароит яратиб олиш учун аҳолининг ўз имконияти етмайди. Ўтган асрнинг 80-йилларида қурилган бу уйда канализация тармоғи мавжуд эмас. Ўз-ўзидан аёнки, ҳожатхона ҳам йўқ. Ҳатто ичимлик сувини ҳам аҳоли уй ёнидаги крандан ташиб келади. Уйнинг томидан чакка ўтади. Бинонинг ташқи қисми, йўлаклар, хонадонлар таъмирталаб.\n“Жойлардаги ҳақиқий аҳволни биз халқимиздан яширмаймиз ва борини қандай бўлса, шундай кўрсатиб борамиз. Албатта, бу кўпчиликка ёқмаяпти, кўп раҳбарлар буни ҳазм қила олмаяпти. Лекин биз бу борадаги барча ҳолатни ва бошлаган ишларимизни халқимиз билан бамаслаҳат ва жамоатчилик назорати остида амалга оширамиз”.\n— Шу сабабдан ҳам ушбу қишлоқни дастур асосида обод қилиш режалаштирилди, — дейди Самарқанд тумани ҳокими ўринбосари Қурбон Қурбонов. — Биринчи навбатда, уйнинг том қисми тўлиқ таъмирланди. Ертўла тозаланиб, тартибга келтирилди. Ҳар бир кириш йўлагига темир эшик қўйилди. Бинонинг ташқи кўриниши тўлиқ яхшиланди. Айни пайтда қишлоқдаги аҳоли хонадонлари, йўллар, коммуникация тармоқлариниянгилашга киришилди.\nДастурга кўра, йил якунига қадар Меҳрободга 2,2 километр сув тармоғи тортилиб, бошқа хонадонлар қаторида юқоридаги кўп қаватли уй ҳам ичимлик суви билан таъминланади. Ҳозирги кунгача битта сув тармоғи қурилган бўлса, яна бир сув иншоотини қуриш ишлари олиб борилмоқда. 2,5 километр электр тармоғи янгиланган. Қишлоқ ҳудудидаги 0,3 километр йўлга асфальт ётқизиш, 2,1 километр йўлга қум-шағал аралашмаси тўшаш ишлари бажарилган. 60 дан ортиқ хонадонларга газ баллонлари ҳамда кўмир тарқатилмоқда. Шунингдек, қишлоқда канализация тармоғи тортиш кўзда тутилган. Ҳудуддаги 200 дан ортиқ хонадонларни ҳам таъмирлаш белгиланиб, ҳозирги пайтда туман ҳокимлиги ва ҳомийлар томонидан ишлар бошланган.\nБундан ташқари, қишлоқдаги умумтаълим мактабини мукаммал таъмирлаш, мактабгача таълим муассасаси ҳамда қишлоқ врачлик пункти биноларини реконструкция қилиш ва улар учун ичимлик суви иншооти қуриш белгиланган. Аммо тўлиқ молиялаштирилмагани туфайли белгиланган ишларнинг ярми ҳам амалга оширилмаган. Чунки бизга тақдим этилган маълумотларга кўра, айни вақтда юқоридаги объектлар учун сарфланадиган харажатларнинг атиги 15 фоизи молиялаштирилган, холос. Бажарилган қурилиш-монтаж ишлари эса, бор-йўғи, 10 фоизни ташкил этади.\nЭнг ажабланарлиси, дастур асосида обод этилиши керак бўлган Меҳрободнинг замонавий лойиҳаси тегишли лойиҳа институти томонидан ҳалигача тайёрлаб берилмаган. Ахир лойиҳасиз қандай қилиб қишлоқни обод этиш мумкин?\nМутасаддилар негадир шошилмаяпти\nТўрақўрғон туманидаги Гулистон маҳалласида 500 дан зиёд хонадонлар мавжуд. Уларда икки ярим минг нафардан ортиқ аҳоли истиқомат қилади. Маҳалла аҳли узоқ йиллардан буён ичимлик суви муаммосидан азият чекиб келади. Чорасизлик қурсин, қишлоқнинг юқори қисмидан оқиб ўтадиган Катта Наманган каналининг суви яроқсиз бўлса-да, аҳоли уни истеъмол этишга мажбур бўлмоқда.\nКейинги пайтда ҳолат бир оз юмшагандек бўлди, яъни алоҳида транспорт ажратилиб, маҳаллага тоза ичимлик сувини ташиб келтириш йўлга қўйилди. Лекин бу билан муаммо ечимини топдими?\nГулистонликлар ўз ҳудудларининг “Обод қишлоқ” дастурига киритилганлигини эшитиб, бошлари осмонга етганди. Кўп ўтмай, май ойининг биринчи ярмида дастур ижросига киришилди ҳам. Бу ёғи қизиқ. Мутасаддилар қуруқ маслаҳатлашувлар ва қуруқ ваъдалар билан ўралашиб қолдилар. Узоққа бормасдан, сув муаммосини олайлик. Йил охирига қадар амалга ошириладиган ишлар режасига кўра, ичимлик суви тармоғи иккинчи чоракда қуриб битказилиши шарт эди. Яхши-ку, дерсиз, йўқ, аксинча, ёмон. Ҳали лойиҳа ижрочилар қўлига теккани йўқ. Уни тайёрлашга масъул бўлган “Қишлоққурилишлойиҳа” масъулияти чекланган жамияти мутасаддилари чизмаларни “лағмон”дек чўзишгани чўзишган.\nҚишлоқдаги 15-умумтаълим мактаби биноси таъмири ҳам қўл учида, хўжакўрсинга олиб борилаётгандек туюлади, қарасангиз. Бу ерда уч-тўрт нафар энергетик трансформатор қурилмасини номига кўздан кечириб, қисмларини ёқиб-ёқмай, созлаш билан банд. Иситиш тизими қозонхонасида ҳам икки-уч киши уймалашиб юрибди, холос. Қурувчилар қани? Овоз кўтариб чақиринг, тополмайсиз. Асосий ишни бажариши лозим бўлган қурувчилар кўринмайди.\n— 4 та синфхона, бино ичидаги йўлак тўла таъмирланиши, янги ҳожатхона ва қоровулхона қурилиши керак эди, — дейди мактаб директори Ижобат Ҳақназарова. — Қурувчилар дастлаб ҳаракатни шитоб билан бошлашди. Кейин эса тақа-тақ тўхтатиб қўйишди. Сабаби, муассасамиздаги қурилиш-таъмирлаш юмушлари учун ажратилиши лозим бўлган 555 миллион сўмдан ҳалигача дарак йўқ. Бу масалада ҳали банкка, ҳали бошқа идораларга чопяпмиз. Натижа “ноль”. Дарвоқе, дастлабки лойиҳада янги спорт залини қуриш ҳам мўлжалланган эди. Кейин унга ўзгартириш киритилди. Билсак, бу ўзгартириш эмас, қисқартириш бўлиб чиқди. Қайсидир раҳбарнинг кўрсатмаси билан спорт зали қурилишини ўчириб ташлашибди.\nДиректорнинг ёзғирганича бор, иккинчи қават чала-ярим сувоқдан чиқарилганича қолган. Қурувчилардан дом-дарак йўқ.\n— Иш ҳақи чўнтакда бўлмагач, қурувчиларимизнинг шашти сўнди, — дейди пудратчи ташкилот — “Тўрақўрғонободқурилишинвест” масъулияти чекланган жамиятининг ушбу иншоотдаги иш юритувчиси Илҳом Бойбобоев. — Мана, қирқ кунки, ҳисоб рақамимизга пул тушмаяпти. Вазифалар кўламидан келиб чиқиб, иккита бригадани бунёдкорлик ишларига жалб қилгандик...\nДарвоқе, манзилли рўйхатда мактаб таъмири учун тўлов туман маҳаллий бюджетининг даромадлар ошириб бажарилган қисми ва ички имкониятлари ҳисобидан молиялаштирилиши белгиланган. Унда муаммо қаердан келиб чиқяпти, ҳайрон қоласан киши.\nГулистон маҳалласида ҳам бошқа ҳудудлардаги сингари маҳалла гузари, сартарошхона ҳамда гўзаллик салонини ўз ичига олган маиший хизмат кўрсатиш шохобчаси, ҳаммом қуриш, гулзор ва хиёбонлар барпо этиш, кўча чироқлари ўрнатиш ҳамда бошқа юмушлар кўзда тутилган. Аммо уларни рўёбга чиқариш эса ҳамон пайсалга солинмоқда, ишлар бажарилиш ўрнига қоғозда қолиб кетяпти.\nБу билан дастур ижроси тамоман ўлда-жўлда, деган фикрдан йироқмиз. Одамлар ҳовли-жойларини тартибга келтиришяпти. Қишлоқ врачлик пункти таъмирдан чиқарилиб, шароитлар яхшиланди. 29-мактабгача таълим муассасаси таъмири тезкорлик билан олиб борилмоқда. 1,8 километр узунликдаги ички йўлларга шағал ётқизилгани ҳам бор гап. Маҳалла тадбиркорлари иш ўринлари яратиш, бизнесни ривожлантириш бўйича лойиҳа ва амалий ишлари билан фаоллик кўрсатишяпти.\nШу ўринда айтиш керак, маҳалладаги ишлар билан танишиш чоғида бу ерда кўпчиликнинг бошини бириктирадиган фуқаролар йиғини раиси вазифаси бўш турганлиги эътиборимизни тортди. Собиқ оқсоқол Адҳамжон Шерматов апрель ойи бошида ишдан бўшатилган экан. Ўрнига келган Нурмуҳаммад Давлатов саноқли кунгина фаолият юритибди, холос. Бугун ҳудудда кенг миқёсдаги бунёдкорлик ишлари давом этаётган, унга жамоатчиликни ҳам фаол жалб қилиш зарурати туғилган паллада ишбошининг ўзи йўқ. Ҳаракатларни сустлаштираётган сабабларнинг бир учи шунга ҳам бориб тақалмасмикин?\nСирти ялтироқ, ичи қалтироқ\nФарғона вилоятининг 15 туманидаги 30 маҳалла фуқаролар йиғинида “Обод қишлоқ” дастури асосида кенг кўламли ишлар амалга оширилмоқда. Дастур доирасида 163,3 миллиард сўм ўзлаштирилиши ҳисобига 10 минг 768 уй-жойни таъмирлаш, 78 километр ичимлик суви ва 99,3 километр электр тармоғи тортиш, 934 тозалаш иншооти қазиш, 123,6 километр хўжаликлараро ҳамда ички йўлларни, мавжуд трансформаторларни таъмирлаш, 98 ижтимоий, 268 бозор инфратузилма объектларини қуриш ва таъмирлаш каби ишлар юзасидан тегишли чора-тадбирлар белгилаб олинган.\nОлтиариқ туманида бу борада улкан бунёдкорлик ишлари бажарилди, бошқа жойларда ҳам муайян ишлар давом этмоқда.\nХусусан, Тошлоқ туманидаги “Заркент” ва “Янгийўл” маҳалла фуқаролар йиғинида бу борада ишлаб чиқилган аниқ чора-тадбирлар асосида тегишли ишлар бажариляпти. Шу кунга қадар 170 кўча чироқлари ўрнатилди, 15 трансформатор таъмирдан чиқарилди, бир қатор кўчаларга асфальт ётқизилди. Шунингдек, кўчалардаги пана-пастқам, кўримсиз уй-жойлар бузилиб, янгиланмоқда, замонавий маиший хизмат шохобчалари қад ростлаётир.\nШу билан бирга, “Обод қишлоқ” дастури асосидаги ишлар мазкур ҳудудларда сусткашлик билан амалга оширилмоқда. Аҳолини кўп йиллардан буён қийнаб келаётган масалаларга ҳануз аниқ ечим топилмаган. Чунончи, “Заркент” маҳалла фуқаролар йиғини ҳудудидаги Ойбек кўчасидаги ҳолат мутасаддиларни умуман қизиқтирмайди. Кўча асфальти таъмирга муҳтож, ичимлик суви йўқ.\nШу кўчада яшовчи Қимматхон Fофурованинг айтишича, хонадонига суюлтирилган газ баллонини олишда қийналмоқда. 13-мактабгача таълим муассасаси ҳам хароба аҳволга келиб қолган. Энг ёмони, ҳудуддаги овқатланиш шохобчалари санитария-гигиена талабларига умуман жавоб бермайди. Хусусий тадбиркор Шаҳобиддин Жалоловга қарашли овқатланиш шохобчасидан чиқаётган оқова сув шундоқ ариққа оқизиб қўйилган. Атрофга таралаётган бадбўй ҳид аҳолининг ҳақли эътирозларига сабаб бўлмоқда. Заркент алоқа бўлимининг ҳудуди ҳам ачинарли аҳволда.\nМазкур кўчада анчадан буён ҳеч қандай ободонлаштириш ишлари олиб борилмагани шундоқ кўриниб турибди. Хонадонлар олди ҳамда ариқ бўйларини ўт босган, қаровсиз.\n“Заркент” маҳалла фуқаролар йиғини раиси Маъмиржон Тўхтаназаровнинг айтишича, бу ерда 6 мингдан зиёд аҳоли истиқомат қилади. “Обод қишлоқ” дастури асосидаги ишлар фақат катта йўл бўйида амалга оширилмоқда, холос. Маҳалланинг ички кўчаларига кирсангиз, ҳеч кутилмаган нохуш манзараларга гувоҳ бўлишингиз аниқ.\nШунингдек, “Янгийўл” маҳалла фуқаролар йиғинида ҳам ишлар тизимли йўлга қўйилмаган. 11-умумтаълим мактаби таъмирлашга киритилган бўлиб, “Қувасойтехмонтаж” масъулияти чекланган жамияти томонидан қурилиш ишлари суст бажарилмоқда. Катта йўл бўйидаги фуқаро Ш. Эминовга қарашли ҳудуд эса буткул қаровсиз ҳолга келиб қолган. Нима, мутасаддилар бу аҳволдан бехабарми? Ёки ҳали-ҳамон “бизга шу ҳам бўлаверади” қабилида иш тутишяптимикан?\nЗаркент бир пайтлар теварак-атрофдаги энг обод қишлоқ сифатида тилга олинар эди. Ҳозир эса...\nПрезидентимиз ташаббуси билан ҳаётга жорий этилаётган “Обод қишлоқ” дастури ўзлари яшаётган ҳудудда амалга оширилишини эшитган аҳоли беҳад хурсанд бўлган эди. Лекин, афсуски, аҳвол ҳали-ҳамон ўзгармаган.\nЁмони қолиб, яхшисидан бошлашди\n“Обод қишлоқ” дастури ижросига Андижон вилоятининг айрим туманларида мутасаддилар панжа орасидан қарашмоқда. Жумладан, вилоятнинг ўзида 22 та маҳалла бош режаси ҳанузгача ишлаб чиқилмаган. Бу эса, бошланган хайрли ишлар баъзи қуйи тизимдаги масъуллар томонидан амалда кенг татбиқ этилмаётганининг исботидир.\nВазиятни яқиндан ўрганиш мақсадида Булоқбоши туманидаги “Юксалиш” маҳалла фуқаролар йиғинига бордик.\n— Қишлоғимиз “Обод қишлоқ” дастурига киритилганида, жуда қувонгандик, — дейди Раҳимахон Исроилова. — Боиси, Манас қишлоғидаги ўзгаришларни телевизор орқали кўриб, ҳавасимиз келганди. “Қани эди, маҳалламиз ҳам шундай кўркам, чиройли, обод бўлса, кўчаларимиз равон тортиб, биз ҳам фаровон турмуш кечирсак”, дея орзу қилгандик. Лекин қишлоғимиздаги бугунги вазиятни кўриб, тарвузимиз қўлтиғимиздан тушди.\nДарҳақиқат, маҳаллани айланар эканмиз, таъмирталаб йўллардан кўнглимиз зада бўлди. Ички йўлларни-ку, асти қўяверасиз...\n— Маҳалламизда 3 та кўча бор, — дейди маҳалла фуқаролар йиғини раиси Улуғбек Раҳмонов. — “Обод қишлоқ” дастури ижросини таъминлаш доирасида 5200 метр масофага сув қувури тортилди. Тез кунларда тоза ичимлик суви масаласида ҳеч қандай муаммо бўлмайди. 400 метр масофага электр тармоғи олиб келинди. Ҳудудимизда 2 та ҳаммом, 5 та хусусий савдо дўкони, 3 та чойхона, битта ўқув муассасаси, битта болалар ва ўсмирлар спорт мактаби, туман марказий касалхонаси мавжуд. Дастур ижросини таъминлаш юзасидан бошланган хайрли ишлар давом этмоқда.\nНадоматларки, маҳалланинг ҳар бир кўчасига кириб, маҳалла раиси мақтаниб айтган ишларга гувоҳ бўлмадик. Ваҳолонки, 400 метр масофага электр тармоғи тортиш, 120 та эски симёғочни янгисига алмаштириш, 16,4 километр масофадаги кўчага шағал ётқизиш лозим. 140 та кам таъминланган оиланинг ҳовли-жойларини ҳомийлик ёрдами асосида таъмирлаб бериш ишлари режалаштирилган эди. Бу борада шу пайтга қадар ҳеч қандай амалий ишлар бажарилмади. Тўғри, 10 та оилага “Ҳар бир оила — тадбиркор” дастурига биноан қўй олиб берилди. Бироқ кредит маблағи учун ариза ёзган фуқаролар сони 160 нафардан ортади.\n— “Обод қишлоқ” дастури ижросини таъминлаш юзасидан ҳаракатлар “Буюк Турон” маҳалла фуқаролар йиғинида давом этаётганлиги сабабли Юксалишда ишлар бир оз тўхтаб қолди, — дейди бизнинг саволларимиздан ўнғайсизланган маҳалла раиси Улуғбек Раҳмонов.\nҲатто, шундай бўлган тақдирда ҳам масъуллар хонадонларда бўлиб, аҳоли ўртасида тарғибот ишларини олиб бориши, оммавий ҳашарлар уюштириши лозим эмасми?\n— “Обод қишлоқ” дастури аҳволи ўта оғир қишлоқларда амалга оширилади, деб ўйлагандим, — дея суҳбатга қўшилади Навқирон кўчасида истиқомат қилувчи Ҳакимжон Раҳимов. — Юксалиш ҳам, Буюк Турон ҳам туман марказида жойлашганлиги сабабли бирмунча қулай шароитларга эга. Жумладан, табиий газ, ичимлик суви ҳамда электр энергиясида муаммолар кўп эмас. Аксарият кўчалар асфальтланган, аммо таъмирталаб. Фуқаролар, асосан, ҳунармандчилик билан машғул. Айниқса, мебелсозлик билан шуғулланувчилар кўп. Бироқ туманимизда шундай қишлоқлар борки, умуман эътибордан четда қолиб кетяпти. Масалан, Кулла, Ширмонбулоқ, Шарқ юлдузи қишлоқларида аҳвол бу ердагидан анча абгор. Шундай бўлса-да, бизда ҳам муаммолар йўқ эмас. Масалан, ҳудудимизда мактабгача таълим муассасасини ташкил этиш — энг долзарб масала. Қолаверса, аҳолини тадбиркорликка йўналтириш бўйича жиддий шуғулланиш керак. Мутасаддилар, агар керак бўлса, ҳар бир хонадонга кириб, фуқароларнинг турмуш тарзи билан танишмоғи лозим. Депутатлардан иборат ишчи гуруҳини ҳисобга олмаганда, ҳолимиздан хабар оладиганларнинг сояси ҳам кўринмаяпти. Тўғри, икки кун аввал коллеж биносида туман ҳокими иштирокида йиғилиш бўлиб ўтибди. Лекин бундан биз бехабармиз.\nҚувонч ўрнини хавотир эгаллади\nЖорий йилнинг 26 апрели Ховос туманидаги “Соҳибкор” маҳалла фуқаролар йиғинидаги 11 кўп қаватли уйда яшовчи 140 хонадон учун ёдда қоларли кун бўлиб қолди. Негаки, шу куни маҳалла оқсоқолларининг дуоси билан улар яшаётган ҳудудда ҳам “Обод қишлоқ” дастури асосида қурилиш ҳамда реконструкция ишлари бошлаб юборилди. Ўшанда бу хайрли юмуш нафақат мазкур уйларда истиқомат қилаётган оилалар, балки бутун соҳибкорликларга бирдек қувонч улашди. Таассуфки, айни чоғда уларнинг юзида ана шу хушкайфият ўрнини хавотир эгаллади. Бунга сабаб эса қурилиш-таъмирлаш ишларининг жуда суст олиб борилаётганлиги, баъзи уйларнинг томлари очилгани ҳолда, ҳали-ҳамон ёпилмаётганлигидир.\n— Тунов куни қаттиқ жала ёғиши туфайли иккинчи қаватда жойлашган уйимиздаги кўрпа-ёстиғу барча кийим-кечагимиз шалаббо бўлди, — дейди 5-уйда яшовчи Наргиза Шоимова. — Негаки, қурувчилар томни янгилаш учун эски шиферларни олиб ташлашди-ю, уни янгилашни чўзиб юборишди. Рости, қурилиш ишлари бошланганига икки ой бўлибдики, ҳали тайинли бир иш қилингани йўқ. Бузилишлардан сўнг уйимиз атрофи улкан чиқиндихонага айланди. Ҳамма ишлар ўз ҳолига ташлаб қўйилди. Ҳожатхоналар бузилиб, янгиси ҳануз қурилмагани катта ноқулайликлар туғдирмоқда.\nНаргиза Шоимова, шунингдек, тандирхоналари бузилгач, нон ёпиш ҳам муаммога айланганини билдирди. Атрофга назар соламиз, бу иморатларнинг яқиндагина қўйилган пойдеворларигина кўзга ташланади. Томлари очиб ташланган 5, 6, 7, 8-кўп қаватли уйларнинг тепасида ҳам, пастида ҳам бирон-бир қизғин ҳаракат сезилмайди. Бинобарин, тушлик маҳали ўтиб, соат 15:00 га яқинлашиб қолган бўлса-да, таъмирланаётган уйларда техника тугул, биронта қурувчини учратмаганлигимиз, ҳақиқатан ҳам, мазкур ҳудудда ишлар жуда суст олиб борилаётганлигидан далолат беради. Айтиш лозимки, том ва фасадларни таъмирлаш вазифасини “Ойбек — Улуғбек инвест”, ҳовлиларни ободонлаштириш, хусусан, тандирхона ҳамда ҳожатхоналар қуриш, ариқларни янгилаш каби ишларни эса “Ховос камрон” масъулияти чекланган жамиятлари ўз зиммасига олган.\nСоҳибкорликлар белгиланган жадвалга кўра, Мустақиллик байрами арафасида бутунлай ўзгача чиройга эга манзилга мушарраф бўлиб, айёмни мана шу обод ҳудудда ўтказишни ният қилишган. Ўйлаймизки, туман ҳокимлиги ва мутасадди ташкилотлар Соҳибкордаги кўп қаватли уйларни таъмирлаш ҳамда қурилиш ишларида мавжуд бўлган муаммоларни бартараф этиб, маҳалла аҳлининг ана шу хайрли нияти ижобат бўлиши учун барча чорани кўрадилар, бор имкониятларини ишга соладилар.\nБоқимандаликни кечириб бўлмайди\nУрганч туманидаги Қумравот маҳалласи вилоят марказидан атиги икки километр узоқликда жойлашган. Шаҳар биқинидаги маҳаллада турмуш маданияти, томорқадан фойдаланиш, оилавий тадбиркорлик масалалари ҳавас қиларли даражада эмас. Уй-жой ва коммунал хўжалиги, автомобиль йўлларининг ҳолати ҳам анча хароб.\nПрезидентимизнинг 2018 йил 29 мартдаги “Обод қишлоқ” дастури тўғрисида”ги Фармони ҳамда “Обод қишлоқ” дастурини 2018 йилда амалга ошириш бўйича қўшимча чора-тадбирлар тўғрисида”ги қарори асосида аҳоли пунктининг меъморий қиёфасини тубдан янгилаш, ҳудудни комплекс ривожлантириш ҳамда шу асосда одамларнинг турмуш маданиятини юксалтириш мақсадида Урганч туманида айнан ушбу маҳалла танлаб олинди.\nАйни кунда маҳалла ҳудудида ободонлаштириш тадбирлари бошланган бўлса-да, иш суръати паст. Маҳаллада жами 847 та хонадон бўлиб, унинг 273 тасида ноқонуний қурилмалар аниқланган. Бугунгача уларнинг 133 таси бузиб ташланди, қолган 140 та ноқонуний иншоотни олиб ташлаш ишларига негадир қўл урилмаяпти. Аҳоли пунктининг бош режаси, маҳалладаги 269 та тураржойнинг кадастр ҳужжатлари мавжуд эмас.\nДастур бўйича маҳаллада фуқароларга қарашли 65 та тураржойнинг том қисмини шифер билан ёпиш режалаштирилган. Бугунги кунгача атиги 6 та уйнинг томи ёпилди, холос. Мазкур йўналишда ҳомийлар маблағлари, банк кредитларини жалб қилиш бўйича етарли ишлар олиб борилмаяпти.\n“Обод қишлоқ” дастурида томорқадан самарали фойдаланиш, уни оиланинг чинакам даромад манбаига айлантириш кўзда тутилган. Афсуски, Қумравотда бу борадаги ишлар ҳамкўнгилдагидек эмас. Воҳанинг уста деҳқонлари томорқадан дастлабки ҳосилни аллақачон йиғиштириб олиб, такрорий экинлар парвариши билан шуғулланаётган бир пайтда мазкур маҳаллада 56 нафар томорқа ер эгасига қарашли экин майдонлари қаровсиз ҳолда. Ҳайитбой Камолов, Шарофат Қурбонова ва бошқа бир қанча фуқаролар томорқа ерлари пайкалига анча вақтлардан буён яқин йўламагани шундоқ кўриниб турибди. Ажабланарлиси, маҳалладаги 847 та хонадондан атиги биттасида иссиқхона бор экан. Афтидан мамлакатимизда аҳоли шахсий томорқа хўжаликларида парранда, чорва бош сонини кўпайтириш, замонавий енгил конструкцияли иссиқхоналар ташкил этиш борасидаги янгиликлар Қумравотга ҳалигача етиб келмаган кўринади.\nҚишлоқда аҳоли бандлигини таъминлаш, эҳтиёжманд оилаларни қўллаб-қувватлаш, тиббий кўрикларни ташкил қилиш масалалари ҳам эътибордан четда.\n— Ўзим қандли диабет, турмуш ўртоғим юрак хасталигига чалинган, — дейди Қумравот маҳалласида яшовчи меҳнат фахрийси Бозорбой Худойберганов. — Ўғлим 6 йилдан буён бош мия саратонидан азият чекади. Дори-дармон, тиббий хизмат харажатларидан орттириб уй-жойимизни таъмирлашга ҳам имкон топа олмадик. Ёрдам сўраб бир нечта ташкилотларга мурожаат қилдим, амалий натижа йўқ. Биров аҳволинг не, деб сўрамайди.\nМаҳаллада ишсиз фуқаролар 46 нафарни ташкил қилади. “Ҳар бир оила — тадбиркор” дастури асосида уларни оилавий тадбиркорликка йўналтириш, банк кредитлари ҳисобига янги иш ўринлари яратиш ишларининг бориши ҳам ҳаминқадар.\n— Жорий йил 27 июнь куни Президентимиз Шавкат Мирзиёев раислигида “Обод қишлоқ” ва “Обод маҳалла” дастурларини амалга ошириш бўйича ўтказилган видеоселектор йиғилишида мамлакатимизда бу борада бажарилган ишлар чуқур таҳлил этилиб, галдаги вазифалар белгилаб берилди, — дейди “Қумравот” маҳалла фуқаролар йиғини раиси Аҳмаджон Содиқов. — Маҳалламиз аҳли, фаоллари билдирилган фикрлардан хулоса чиқариб, фаолиятимизда туб ўзгариш қилишга бел боғладик.\nРаҳбарларда ташаббускорлик етишмаяпти\n“Обод қишлоқ” дастурига Тошкент шаҳридан, бор-йўғи, йигирма километр узоқликда жойлашган Мевазор маҳалласи нима учун киритилди? Бу саволга Зангиота туманидаги мутасаддилар асосли жавоб беришди. Ўтган бир йил давомида туман ҳокимлигига ҳамда юқори ташкилотларга энг кўп шикоят мана шу ҳудуддан ёзилди. Газ таъминоти, ичимлик суви таъминоти муаммолари, электр қувватининг узилишлари, йўлларнинг ночор аҳволи, ижтимоий соҳа объектларининг етишмаслиги аҳоли норозилигига сабаб бўлмоқда.\nДастурнинг амалга оширилиши бу муаммоларни бартараф қилади. Белгиланган “Йўл харитаси”да уларнинг асосий қисми акс эттирилган. Дастур ижросини таъминлаш йўлида қатор ишлар амалга оширилмоқда. Иккита янги трансформатор ўрнатилди. 113 та симёғоч — режада белгиланганидан тўртдан бир қисми — замонавийларига алмаштирилди. Газ тақсимловчи 23 та ускуна таъмирланди. Тўрт юз метр йўл асфальт қилинди.\nБу ишлар кўлами янада кенг бўлиши мумкин эди. Амалда-чи? Мазкур жараёнда мутасаддиларнинг ташкилотчилиги ва ташаббускорлиги етишмаяпти. Натижада ушбу ҳудуд бошқаларга нисбатан кўзга ташланмаяпти.\nХонадонларни таъмирлаш ишлари, асосан, уй эгаларининг зиммасига юкланган. Бировда бор, бошқасида йўқ. Тўғри, арзон нархда қурилиш материаллари етказиб берилмоқда, аммо...\n— Эҳтиёжманд оилаларга ҳомийлар бириктирганмиз, — дейди МФЙ раиси Ҳабиба Бакирова. — Улар ўзларига бириктирилган иш ҳажмини бажариб бўлишди.\nМаҳалладан туман ҳокимлигига берилган маълумотномада 11 хонадон ҳомийлар томонидан таъмирланганлиги кўрсатилган. Хонадон эгаларидан розилик эшитиш мақсадида Абадият кўчасидаги ана шундай хонадонларнинг бир нечтасини бориб кўрдик. 2-уйда яшовчи ногиронлиги бўлган Давлат Эгамбердиев 2 фарзанди билан томи ёпилган қорасувоқ иморатнинг бир хонасини ўзига мослаштириб олган. “Бу уйда ҳомийлар нима иш қилишди?” деган саволга у мамнун бўлиб, ҳовлининг кўча томонига қараган деворларини суваб, бўёқдан чиқаришганини айтди. Бундан қурувчилар ичкарига қадам босишмаганини англадик.\n“Таъмирланди” деб ҳисоботга киритилган 6-уйда яшовчи Жаббор Асомов қурилиш ишлари умуман бошланмаган бўлса ҳам, 540 дона шлакоблок, 45 килограмм бўёқ, бир машина қум олганлигидан мамнун.\n125-уйда яшовчи Умар Тўраев ҳомийларнинг сувоғи ҳамда бўёғига рози бўлмади. Чунки қорасувоқ уйнинг томини очиб ташлаш лозим. Қурилиш материалларининг йўқлиги сабабли бу иш ярмида тўхтаган.\nМаҳаллада 840 хонадон, 1125 та оила, беш мингдан ортиқ аҳоли истиқомат қилади. Шунга қарамай, бу ерда на бир тузукроқ савдо марказини, на болалар боғчасини учратасиз. Гўзаллик салони, ҳаммом, болалар ўйингоҳи ҳақида-ку гап ҳам бўлиши мумкин эмас. Уларни барпо этиш нима учундир дастурда ифодасини топмаган.\nРаҳбарлар бу ҳақда давлатимиз раҳбари Шавкат Мирзиёев 27 июнь куни “Обод қишлоқ” ва “Обод маҳалла” дастурларини амалга ошириш, аҳоли яшаш жойларини обод масканга айлантириш масалаларига бағишланган видеоселектор йиғилишидан сўнггина бош қотириб қолишди. Ҳар ҳолда, бугун маҳаллада “Ана шундай ижтимоий соҳа объектлари қурилармиш”, деган гап тарқалди.\nМослаштирилган мактаб биносида ҳам таъмирлаш ишлари олиб борилмоқда. “12 нафар қурувчи билан бу иш қачон якунланар экан?”, деган табиий савол туғилади. Мактаб таъмирланганидан кейин ҳам бу ерда ўқиш икки сменада ташкил этилади. Чунки у 280 ўқувчи ўрнига мўлжалланган. Ўқувчилар сони эса жорий йилнинг 1 сентябрига бориб 402 нафарга, кейинги ўқув йилида эса 480 нафарга етиши кутилмоқда. Бу рақамлар эса дастурда кўзда тутилмаганлиги боис аҳоли ҳақли эътироз билдирмоқда.\nБиз келтириб ўтган муаммолар ўз ечимини кутиб турибди. Халқимизни рози қилиш энг эзгу муддаомиз экан, демак, ҳар биримиз зиммамизга олган масъулиятни ҳис этишимиз, бурчимизни оқлашимиз керак эмасми? Эл дуоси бошга тож, эл ранжиши эса...\nЯхшиси, дуо олайлик, қишлоғу маҳаллалардаги жажжи болалар улғайгач, “Биз меҳр-оқибатли, ваъдасига вафодор мутасаддилар даврида яшадик”, дея раҳмат айтсин. Зинҳор бунинг аксини гапирмасин.\nҚудратилла НАЖМИДДИНОВ, Саминжон ҲУСАНОВ,\nАҳмадали ШЕРНАЗАРОВ, Одилбек ОДАМБОЕВ,\nРаҳматилла ШЕРАЛИЕВ, Fолиб ҲАСАНОВ,\nМаъсуджон СУЛАЙМОНОВ, “Халқ сўзи” ва ЎзА мухбирлари.


15:17 / 08.02.2018 2482 pdf Ўқиш режими + -\nБилки, албатта, тақвоси кўп бўлмаган киши олим эмасдир. У китобларнинг ҳаммолидир. Аллоҳ Танзилида демишдир:\n«Устларига Таврот юклатилиб, сўнгра уни кўтармаганлар худди устига китоб юкланган эшакка ўхшарлар...»\nМужоҳиддан ривоят қилинади: «Фақат Аллоҳдан қўрққангина олимдир».\nУламолар уч турлидир:\n−Аллоҳни билувчи, лекин Аллоҳнинг амрини билмайдиган. Бундай одам ўзи билан ўзи оворадир.\n− Аллоҳни ҳам, Унинг амрини ҳам билувчи. Бундай одам комилдир.\n− Аллоҳнинг амрини билувчи, лекин Аллоҳни билмайдиган. Бундай кишига «олим» деган ном Аллоҳнинг аҳкомларини билгани учунгина лозим бўлди. Агар у Аллоҳ ҳақида жоҳил бўлса, илм уни куйдиради, чунки у бу илм билан кибрга кетади, раҳбарликни талаб қилади ва у билан дунёнинг қолдиқларини ейди.\n«Фарзда риё йўқ, унинг фақат ҳусни ва зийнати бор» деган кимсанинг қавли ҳақида сўрабсан.\nФарзни ҳамма бажаради. Қандай қилиб ҳамма бажарадиган нарсада риё қилиш мумкин?! Улар уни қилишда баробардирлар. Нима учун риё қилинади? Барчалари айни шуни бажарувчилар-ку! Риё фақат унинг зийнати ва ҳуснида бўлади. Агар киши фарзда ана шу зийнат ва ҳуснни ишлатса, риё ўшанда бўлади, фарзнинг ўзида эмас.\n Жума сураси, 5-оят.\n15:14 / 08.02.2018 3519\n10:50 / 09.02.2018 2965\n1924 18:02 / 25.02.2018\n3810 19:11 / 11.07.2017


Шавкат Мирзиёев «CIIE-2020» Импорт маҳсулотлари учинчи Хитой халқаро кўргазмасининг очилиш маросимида иштирок этди - Zamin.uz\n19:35 / 04.11.2020\nШавкат Мирзиёев «CIIE-2020» Импорт маҳсулотлари учинчи Хитой халқаро кўргазмасининг очилиш маросимида иштирок этди\nЎзбекистон Республикаси Президенти Шавкат Мирзиёев Хитой Халқ Республикаси Раиси Си Цзиньпиннинг таклифига биноан 4 ноябрь куни Шанхай шаҳрида «CIIE-2020» Импорт маҳсулотлари учинчи Хитой халқаро кўргазмасининг очилиш маросими иштирокчиларига видеоалоқа орқали мурожаат йўллади.\nДавлатимиз раҳбари ўз нутқида ЭКСПОдек йирик тадбирнинг ўтказилаётгани Хитойнинг миллий иқтисодиётни тиклашда эришаётган муваффақиятларидан ҳамда кенг кўламли халқаро савдо-иқтисодий ҳамкорлик ниҳоятда зарур эканидан далолат беришини таъкидлади.\nШу муносабат билан Ўзбекистон Президенти глобал инқироз шароитида савдо-иқтисодий ҳамкорликни кенгайтириш ва ҳудудлараро алоқаларни ривожлантиришнинг муҳим масалаларига тўхталиб ўтди.\nЎзбекистонда миллий иқтисодиётни либераллаштириш, ташқи савдо режими ва экспорт-импорт тартиб-таомилларини соддалаштириш, норматив-ҳуқуқий базани халқаро стандартлар билан уйғунлаштириш, «яшил йўлаклар»ни шакллантириш, Жаҳон савдо ташкилотига қўшилиш, янада қулай инвестиция муҳитини яратиш борасида изчил кўрилаётган чора-тадбирлар қайд этилди.\nШавкат Мирзиёев транспорт соҳасидаги ҳамкорликни кучайтириш ва Марказий Осиё транспорт-транзит салоҳиятини кенгайтириш муҳим устувор йўналиш бўлиб қолаётганини таъкидлади.\nЎзбекистон минтақавий ва ҳудудлараро алоқаларни мустаҳкамлаш учун кенг истиқболлар очиб бераётган «Бир макон, бир йўл» ташаббусини фаол қўллаб-қувватлаётгани, Марказий Осиё, Буюк ипак йўли даврида бўлганидек, Европа ва Осиё ўртасидаги савдо-иқтисодий ва транспорт-транзит йўлакларининг хабига айланиши мумкинлигига ишонч билдирилди.\nМарказий ва Жанубий Осиё темир йўллари тизимларини боғлайдиган янги транспорт йўлакларини яратиш борасидаги ташаббус катта аҳамиятга эга экани, бу Евроосиё қитъасидаги қуруқлик транспорти тизимини туташтиришга хизмат қилиши таъкидланди.\nШу муносабат билан давлатимиз раҳбари мамлакатимиз Хитой–Қирғизистон–Ўзбекистон янги мультимодал транспорт йўлаги бўйлаб темир йўл қуриш лойиҳасини тезлаштириш тарафдори эканини қайд этди.\nБундан ташқари, «Бир макон, бир йўл» ташаббуси доирасида «қуруқликдаги портлар», логистика ва улгуржи-дистрибьюторлик марказларининг интеграциялашган тармоғини шакллантириш борасидаги саъй-ҳаракатларни бирлаштириш таклиф этилди.\nУшбу ташаббусларнинг аҳамиятини ҳисобга олиб, БМТ Бош Ассамблеясининг 75-сессиясида илгари сурилган БМТ шафелигида Транспорт-коммуникация алоқаларини ривожлантириш минтақавий марказини очиш таклифи шериклар ва халқаро ташкилотлар томонидан фаол қўллаб-қувватланишига умид билдирилди.\nЎзбекистон саноат кооперациясини фаол ривожлантириш, биринчи навбатда, минерал-хомашё ресурсларни чуқур қайта ишлаш ва экспорт бозорларига чиқиш учун юқори қўшилган қийматли маҳсулотлар ишлаб чиқариш бўйича янги қўшма корхоналар ташкил этишга тайёр экани қайд этилди.\nШу мақсадда саноат кооперацияси бўйича қўшма дастур қабул қилиш ҳамда қўшма инвестиция фондлари, сармояларни кафолатлаш ва суғурталаш каби воситалар ёрдамида икки мамлакат бизнес вакилларини аниқ лойиҳаларни амалга оширишга рағбатлантириш таклиф этилди.\nДавлатимиз раҳбари маросим иштирокчилари эътиборини пандемия шароитида иқтисодиётни рақамлаштириш жараёнларини тезлаштириш алоҳида долзарб аҳамият касб этганига қаратди.\nШу муносабат билан, Халқаро савдо, божхона расмийлаштируви, транспорт, таълим соҳаларига ахборот технологияларини кенг жорий этиш бўйича қўшма чора-тадбирлар ишлаб чиқиш ғояси илгари сурилди.\nЎзбекистон Президенти пандемия оқибатида келиб чиққан глобал ижтимоий-иқтисодий инқирозни енгиб ўтиш учун икки томонлама ва минтақавий даражада янада яқин мувофиқлашув ва ҳамкорликка ўткир зарурат борлигини таъкидлади.\nИшлаб чиқариш суръатларининг пасайиши, тиббий товарларга эҳтиёжларнинг ортиши, молиявий беқарорлик ва глобал етказиб бериш занжирларининг бузилиши шароитида ҳеч бир мамлакат якка ҳолда пандемиянинг салбий оқибатларини енгиб ўта олмаслиги алоҳида қайд этилди.\nСўзининг якунида Президент Шавкат Мирзиёев кўргазма иштирокчилари фаолиятига муваффақиятлар тилади ҳамда ЭКСПО якунлари жаҳон савдосини тиклаш ва халқаро иқтисодий ҳамкорликни кенгайтириш жараёнига қўшимча суръат бағишлашига ишонч билдирди.\nМаросимда Сербия, Чили, ЖАР президентлари, Испания ва Покистон ҳукуматлари, қатор халқаро ташкилотлар раҳбарлари ҳам мурожаат йўлладилар.\nИмпорт маҳсулотлари учинчи Хитой халқаро кўргазмаси доирасида 5 ноябрь куни Шанхай шаҳрида Ўзбекистон-Хитой бизнес форумини ўтказиш режалаштирилган. Унда Хитойнинг йирик савдо ва инвестиция компанияларидан 150 нафарга яқин вакил иштирок этади.\nФорумда Ўзбекистоннинг инвестициявий, экспорт ва туризм салоҳияти намойиш этилади. Хусусан, Хитой ишбилармон доиралари нефть-газ, тўқимачилик, кимё, электротехника, металлургия, озиқ-овқат, қишлоқ хўжалиги ва қурилиш тармоқларида ўзбекистонлик шериклар билан ҳамкорликнинг янги имкониятлари билан танишади.\nТадбир иштирокчиларига Ўзбекистондаги қулай ишбилармонлик муҳити, эркин иқтисодий зоналар ҳудудида бизнес юритиш, иқтисодиётнинг турли соҳаларини ривожлантиришда эришилган муваффақиятлар тўғрисида ҳам маълумот берилиши кўзда тутилган. “Замин” янгиликларини “Telegram”да кузатиб боринг\n19-10-2019, 11:48, Дунё\nХитой ва Исроил эркин савдо зонасини ташкил қилади\n11-11-2018, 06:33, Дунё\nТрамп Хитой билан савдо урушини бошлади\n16-06-2018, 10:57, Дунё\nЦиндаода бошланган ШҲТ саммитида Шавкат Мирзиёев нутқ сўзлади (фото)\n10-06-2018, 12:07, Дунё\nШавкат Мирзиёев Лондонда Буюк Британия ҳукумати аъзоси билан учрашди\n15-05-2018, 22:20, Дунё\nФотогалерея: Шавкат Мирзиёев рафиқаси билан биринчи марта халқаро форумида\n15-05-2017, 14:48, Дунё\n600 миллион сўмлик сифати кафолатланмаган товарлар тўхтатиб қолинди\nБугун, 16:57, Жамият\nСалкам 2 миллиард сўмлик сифати кафолатланмаган дори воситаларини яширинча олиб киришга бўлган уриниш фош бўлди\n“Ювентус” ҳужумчиси Криштиану Роналдунинг кучи нимада?\nҚонун ҳужжатлари лойиҳалари давлат тилида тайёрланиши лозим\nМэнни Пакьяо 2022 йилда Филиппин президентлигига ўз номзодини қўймоқчи\nБугун, 14:49, Дунё\nБурак Ўзчивит ва Ўзге Торер: Уларнинг муносабати ишдаги ишқми ёки миш-миш?\nБугун, 14:14, Маданият\nИнқироз-2021: келаётган йил сўнгги 75 йилдаги энг оғири бўлиши мумкин\nБугун, 13:40, Дунё\n2020 йилнинг энг яхши автомобили аниқланди\nБугун, 13:09, Авто\n“Женоа” мухлислари Шомуродовдан хет-трик талаб қиляпти!


05 декабр 2020, Тошкент вақти: 03:44\nНарпай тумани ички ишлар бўлими мулозими қотилликда гумонланаётган ўғил устидан жиноят иши қўзғатилганини маълум қилди.\nБу ҳақда Озодликка хабар берган ўлмасликлардан бирининг айтишича, отани ўлдирганликда унинг ногирон ўғли гумонланмоқда:\nЎзбекистонда маиший муаммолар негизида содир бўлган бошқа шу каби фожиалар тўғрисида Озодлик бир неча бор хабар қилган.\nЖорий йилнинг 1-март куни Қорақалпоғистоннинг Қонликўл туманида 21 яшар қиз ва 24 яшар йигит бир-бирини пичоқлади. Қиз олган жароҳатларидан вафот этди, йигит тирик қолди.\nСурхондарё вилоятининг Ангор туманида Ш.М. исмли 26 ёшли аёл ўз отасини пичоқлади.\n2018 йилнинг 27 март куни Фарғонада ака эски Нексия устида талашиб ўз укасини пичоқлаб ўлдирган эди.\nЎтган йил сентябрь ойида Сурхондарёнинг Термиз шаҳрида уч фарзанднинг онаси қайнонаси билан уй-жой устида талашиб, уйига ўт қўйиши оқибатида 72 ёшли қайнона ўтда ёниб ҳалок бўлди, 9 яшар ўғил куйиш жароҳати олди.\n2017 йилнинг августида эса Фарғонада 51 ёшли ота машина устида талашиб, 27 ёшли ўз ўғлини, устига бензин қўйиб, ёқиб юборган эди.


Самарқандда 100 дан ортиқ раҳбар таътилга чиққани маълум бўлди\nСамарқанд вилоятидан қайси раҳбарлар саломатлигини тиклаш учун таътилга чиққанлиги маълум қилинди. Бу ҳақда вилоят ҳокимлиги матбуот хизмати хабар берди.\nҚайд этилишича, Президент Администрацияси томонидан тасдиқланган жадвалга мувофиқ маҳаллий ҳокимлик ҳамда сектор раҳбарлари тиббий кўрикдан ўтиш ва даволаниш учун 7 февралгача бўлган муддатда 2 босқичда қисқа муддатли таътилга чиқмоқда.\nМазкур жадвалга кўра, бугунги кунда биринчи босқичда самарқандлик раҳбарлардан 150 нафари тиббий кўрикдан ўтиб, даволанмоқда. Хусусан, вилоят ҳокими (Э.Турдимов), вилоят прокурори (Р.Машарипов), вилоят ички ишлар бошқармаси (Ш.Раҳмонов) ва вилоят давлат солиқ бошқармаси (А.Инағомов) бошлиқлари Тошкент шаҳрида, 3 нафар вилоят ҳокимининг маслаҳатчилари (ёрдамчи), 48 нафар сектор раҳбарлари (туман/шаҳар прокурорлари, ИИБ ва ДСИ бошлиқлари), 96 нафар туман (шаҳар) ҳокимларининг ўринбосарлари вилоят тиббиёт марказларида тиббий кўрикдан ўтиб, зарурий муолажаларни олмоқда.\nХабарга кўра, муолажалар 2021 йилнинг 27 январига қадар давом этиши белгиланган. Шунингдек, иккинчи босқичда (28 январдан 7 февралгача) Самарқанддан яна 24 нафар (8 нафар вилоят ҳокимининг ўринбосари, 16 нафар туман ва шаҳар ҳокимлари) раҳбарлар Тошкент шаҳрида тиббий кўрикдан ўтиб, даволаниши кўзда тутилган.\nЭслатиб ўтамиз, дастлаб, Президент Шавкат Мирзиёев 2021 йил 4 январдан қисқа муддатли меҳнат таътилига чиққанди. Орадан вақт ўтиб, Сирдарё вилоят ҳокими Ғофуржон Мирзаев 17 январь куни қисқа муддатли таътилга чиққан.\nКейинчалик Қашқадарё ҳокими Зоир Мирзаев ўринбосарлари ва 15 нафар ҳудуд ҳокими тиббий кўрикдан ўтиш ҳамда даволаниш мақсадида Тошкент шаҳрига жўнаб кетган. Шунингдек, Тошкент шаҳри, Қорақалпоғистон Республикаси ва 5 та вилоят ҳокимлари таътилга чиққани хабар қилинган.


Ислом Каримов келаси ҳафтада Жанубий Кореяга сафар қилади\nЎзбекистон президенти 1991 йилдан бери Кореяга 7 марта сафар қилган.\nЎзбекистон президенти Ислом Каримов 27-29 май кунлари Жанубий Кореяга расмий сафар билан боради. Бу ҳақда Корея Республикаси президенти маъмурияти 22 май куни расман хабар тарқатди.\nСафар доирасида Корея ва Ўзбекистон иқтисодий алоқаларини ривожлантириш ва бошқа соҳалардаги ҳамкорлик масалалари муҳокама қилинади.\nЎзбекистон Марказий Осиё давлатлари орасида Жанубий Кореянинг энг йириқ иқтисодий ҳамкори ҳисобланади. Маълумотларга қараганда, 2014 йилда икки давлат ўртасидаги савдо айланмаси 1 миллиард 900 миллион долларни ташкил қилган.\nИслом Каримов Ўзбекистон президентилига сайланган 1991 йилдан бери Жанубий Кореяга 7 марта сафар қилган.


Инсонпарварлик ҳақида — У ким, бу нима — QOMUS.INFO\nQOMUS.INFO > И ҳарфи > ИНСОНПАРВАРЛИК\nИНСОНПАРВАРЛИК — инсоннинг қадри, эркинлиги, бахт-саодати, тенг ҳуқуклилиги тўғрисида, инсонийликнинг барча тамойилларини юзага чиқариш учун шартшароитлар яратиб бериш ҳақида ғамхўрлик қилишни ифодаловчи тушунча. Унга кўра, дунёда энг қимматли нарса инсондир, бу-тун мавжудот, борлиқ инсонга, унинг бахтсаодатига хизмат қилиши лозим. Инсон тақдири, халқ манфаатлари, мамлакат кишилари ҳақида ғамхўрлик Инсонпарварликнинг асосий масаласидир.\nИнсонпарварлик ғоялари узоқтарихга эга. Улар бахт-саодат ва адолатга эришиш орзулари тарзида қадимдан халқ оғзаки ижодида, адабиётда, диний ва фалсафий таълимотларда ўз аксини топиб келмоқда.\nШарқ фалсафаси ва ижтимоий тафаккурида Инсонпарварлик ғоялари азалдан кенг тарқалган бўлиб, унинг кўп минг йиллик тарихи б-н чамбарчас боғлиқ. Ўрта осиёлик мутафаккирлардан Абу Наср Форобий, Абу Райҳон Беруний, Абу Али ибн Сино, Мирзо Улуғбек, Али-шер Навоий ва б. асарларида Инсонпарварлик, инсон эркинлиги, унинг қадр-қиммати ғоялари олға сурилди. Форобий инсонларнинг иноқ ва дўст яшаши мамлакатда халқлар учун катта фойда келтиришини исботлашга интилган ва тин-чликни қатъий қувватлаб, бутун фаолиятини инсон хизматига қаратган. Навоий инсон тақдири, халқ манфаа-ти, мамлакат ҳақида ғамхўрликни асосий масала қилиб қўйган. Дунёда энг қимматли нарса инсондир, деган фикрни олға сурган. Унинг фикрича, бутун мавжудот, борлиқ инсонга, унинг бахт-саодатига хизмат қилиши лозим. Жаҳон динлари, жумладан ислом динида ҳам Инсонпарварлик ғоялари ўз ифодасини топган. Унда фақир, камбағал, мусофир, муҳтож кишиларга ёрдам беришга, саҳо-ватли ва инсофли бўлишга даъват қилинади.\nИнсонпарварлик яхлит дунёқараш тизими сифатида биринчи бор Европада Уйғониш даврида шаклланган. Инсонпарварлик гоялари Европада ўрта асрларда инсоннинг камситили-шига, уни худо ва дин номидан ҳақоратлаб инквизиция гулханига таш-лаган шафқатсиз диндорларга ва уларни қўллабқувватлаган жамият вакилларига қарши, инсон ҳуқукари учун муросасиз кураш сифатида намоён бўлди (қ. Гуманизм). И. кенг ижтимоий фикрни қамраб олиб, адабиёт, фалсафа, санъат ва б. соҳаларда 14—17-а. ларда Италияда, кейинчалик эса Европанинг бошқа мамлакатларида кенг тарқалди.\nКейинги асрлар давомида Инсонпарварлик гоялари гуманизм номи билан ривожланди. Бу атама биринчи марта 19-а. бошларида фанда ишлатила бошлади ва 20-а. нинг ўрталаригача жамиятдаги адолатсизликни, тенгсизликни танқид қилишга қаратилди. 2-жаҳон урушидан ке-йин жаҳон тараққиётида туб ўзгаришлар юз бериб, ҳақиқий Инсонпарварлик томон жиддий қадамлар қўйилди. Буни БМТ, ЮНЕСКО каби халқаро, минтақавий ва давлатлараро ташкилотлар декларация ва ҳужжатларида кўриш мумкин. Инсонпарварлик ҳар бир ҳуқуқий, демократик давлатнинг ҳаёт қоидаларидан бирига айланмоқда.\nЎзбекистон ўз сиёсатини Инсонпарварлик шартлари, талаблари, қоидаларига, Шарқ ва Ғарб давлатларининг энг илғор тажрибаларига таяниб олиб бормоқда.\nNext PostИНФЕКЦИОН КАСАЛЛИКЛАР


22:30 / 30.09.2019\nТуркияда ўзбекистонлик Нодира Қодированинг сирли ўлими юзасидан давом этаётган тергов ишида марҳума ва унинг дугонаси Лайло Ниёзова фоҳишаликда гумонланмоқда.\n23 ёшли Нодира Қодирова 23 сентябрь куни Туркия парламенти депутати, истеъфодаги генерал Ширин Уналнинг Анқарадаги уйида генералнинг тўппончаси билан ўзини отиб қўйган эди. У бу уйда бир йилдан буён оқсоч бўлиб ишлаб келган. Нодиранинг акаси унинг дугонаси Лайло Ниёзованинг гапларига асосан полициянинг дастлабки хулосасидан шубҳа билдирган, суициддан олдин амалдор синглисини зўрлаган бўлиши мумкинлигини айтган.\n«Жумҳурият» газетасининг хабар беришича, турк прокурори Лайло Ниёзовадан кўрсатма олиш асносида ундан: «Дугонангизни фоҳишаликка ундаганмидингиз?» деб сўраган.\n«Мен гўёки Нодирани фоҳишаликка ундаганим ёки унга бунинг учун шароит яратиб берганим ҳақидаги даъволар нотўғри. Мен Лалели туманидан текстиль маҳсулотларини сотиб олиб, Ўзбекистонга юбориш билан тирикчилик қиламан. Зарурат бўлса, чекларни кўрсатишим мумкин. Нодира ҳеч қачон мен яшаётган уйда тунаб қолмаган», деган у.\nНиёзова ўз кўрсатмасида марҳум дугонаси билан бир муддат аразлашиб, кейин ярашиб олганини инкор этмаган.\n«Лекин ўртамиздаги келишмовчиликка гўёки мен уни фоҳишаликка ундаганим сабаб бўлгани йўқ. Чунки бундай нарса умуман бўлмаган», деб тушунтирган Лайло Ниёзова.\n«23 сентябрга ўтар кечаси у менга телефон қилганди. Биз икки соат гаплашдик. У тинмай йиғларди. «Лайло, чарчаб кетдим, ҳаммасидан тўйдим», деди. Нима бўлганини сўраганимда айта олмаслигини айтиб йиғларди. «Ўзимни ўлдираман», деяётганди. Кимдир хафа қилдими, деб сўрадим. У эса сиқилиб кетганини айтди.\n17 сентябрда олдимга келмоқчи эди. Хўжайинининг қизи рухсат бермаганини айтди. «Нималар бўлаётганини тушуна олмаяпман», деди. Айтишини қатъий талаб қилганимдан кейин эса шундай деди: «Икки ҳафта олдин хонамда ётганимда хўжайин кириб келди, хонани қулфлаб, орт томонимга келиб ётди, мени қучоқлади».\nТажовуз қилдими, деб сўрадим. «Йўқ, тегмади», деди-ю йиғлаб юборди. «Орзуларим сўнди, энди акамнинг юзига қандай қарайман?» деди. Ҳеч кимга айтмасликка сўз беришимни сўради.\n«Уйда хўжайиннинг тўппончасини топиб олдим. Битта ўқни пойабзалимга яшириб қўйдим», деди. Ҳаётида бирон марта бўлсин пичоқ сақлаб юрган қиз эмасди, шунинг учун уни ҳазиллашяпти деб ўйладим. Бунақа қилишини умуман кутмагандим», – деб ҳикоя қилади Лайло Ниёзова.\nЭслатиб ўтамиз, марҳумнинг акаси Муҳаммадали Қодиров синглисида ўзини ўлдириш учун ҳеч қандай сабаб бўлмагани, унинг университетга кириш режаси бўлганини айтган эди.\nШунингдек, суд-тиббий экспертизаси ҳам ноодатий тарзда тез хулоса бергани, жасад депутат Ширин Уналнинг харажатларни қоплаб бериши билан тезда Ўзбекистонга жўнатилгани ҳам жамоатчиликда шубҳа уйғотмоқда.\n16:12 / 14.10.2019\n«Учта тахмин бўйича иш олиб борилмоқда». Туркиялик адвокат Қодирова иши бўйича Kun.uz'га маълумот берди


Аёллар сумкаси ҳақида биз билмаган қизиқарли маълумотлар » Ўзбекистон янгиликлари – Zamin.uz\n07 декабрь 2019, 21:42\n1. Londonʼs H.J. Cave компанияси биринчи қимматбаҳо чармдан аёллар сумкасини яратган\n1841 йилда Cave қаттиқ теридан биринчи кичик ва сифатли сумкалар ишлаб чиқарган. Бу сумкалар ишбилармон Самуэл Паркинсоннинг оиласи учун қилинган эди. Ҳозир эса бунга ўхшаш сумкаларни Амстердам сумкалари музейида кўриш мумкин.\n2. Айтишларича, Лоуис Вуиттон йилнинг охирида сотилмаган сумкаларни ёқиб юборади\nБу дизайнер сотилмаган сумкаларни ёқиб юборишни афзал кўради. Чунки унинг фикрига кўра қолиб кетган сумкаларни чегирмали нархларда сотиш бренднинг обрўйига зарар келтиради ва бу сумкалар урфдан қолади.\n3. Дунёдаги энг қиммат сумканинг нархи - 34,5 миллион доллар\nHouse of Mouawad томонидан яратилган “1001 Nights Diamond Purse” дунёдаги энг қиммат сумка сифатида Гиннеснинг рекордлар китобига киритилган. Унинг нархи 34,5 миллион долларни ташкил қилади.\n4. Дастлаб, сумкалар эркаклар учун аксессуарлар ҳисобланган\nБу ҳақида тарихда жуда аниқ исботлар келтирилган. Эркаклар биринчи бўлиб сумкалардан нарсаларни олиб юришда фойдаланганлар. Африкадаги руҳонийлар мунчоқли сумкалари билан машҳур эдилар, қадимги Миср иероглифларида эса, одамлар қўлларида сумкалар билан тасвирланган эди.\n5. Қадимда сумкалар “Бирса” деб номланган\nҚадимги Юнонистонда одамлар ўзлари саёҳат қилиш учун сумкалардан фойдаланишган, одатда уларни ўзлари ясаган ва уни “бирса” деб номлашган. Ва бу бирсага озгина ранг қўшган биринчи рассом Полигното де Тҳасос бўлган.\n6. Сумкаларнинг пайдо бўлиши\nСумкалар дастлаб XVIII асрда пайдо бўлиб, улар турли хил материаллардан жумладан, мўйнадан қилинган.\n7. Чўнтаклар ҳамёндан кейинроқ пайдо бўлган\nБугунги кунда кийимларимизни чўнтакларсиз тасаввур қила олмаймиз. Аммо чўнтаклар ҳамёнлардан кейин пайдо бўлган. Биринчи бўлиб чўнтаклар Лоуис XIV жакетларида пайдо бўлган. Унгача эркаклар ҳамёнларини камарларига боғлаб юришган, аёллар эса этакларига боғлаб юришган.\nТеглар: сумкалар ҳамёнлар камарлар\nЯнгиликлар » Ҳаёт тарзи » Аёллар сумкаси ҳақида биз билмаган қизиқарли маълумотлар\n17:38 Сумка танлашда нималарга эътибор қаратиш керак?\n08:32 Улкан жинси шими Гиннесс рекордлар китобига киритилди\n10:49 Тарихдаги энг қиммат аёллар сумкаси аукционда 382 минг доллар эвазига сотилди\n08:12 Британиялик дизайнер дунёдаги энг қиммат пойабзални ишлаб чиқди\n07:26 Дунёдаги энг қиммат атирлар


Кечки дайжест: 24 ноябрнинг энг муҳим хабарлари\n20:51 / 24.11.2016 9667\nЯкунланиб бораётган 24 ноябрь Ўзбекистон ва жаҳонда юз берган турли воқеа-ҳодисаларнинг энг саралари Kun.uz дайжестида.\nВиртуал қабулхона ҳайдовчи милиция ходимини видеотасвирга олиши қонунга зид эмаслигини "тасдиқлади"\n“Ўзбекистон ҳаво йўллари” тасарруфидаги иккинчи Boeing 787 Dreamliner билан илк парвозни амалга оширди\nЖорий йилнинг 23 ноябрь куни “Ўзбекистон ҳаво йўллари” авиакомпанияси Тошкент-Дубай-Тошкент йўналиши бўйича иккинчи Boeing 787 Dreamliner самолётида илк парвозни амалга оширди.\nЎзбекистон халқаро армиялар танловига таклиф этилди\n2016 йил 23 ноябрида Қозоғистон пойтахти Остона шаҳрида ҚР мудофаа вазири генерал-полковник Сакен Жасузаков Ўзбекистон Республикаси Бош штаби Бош бошқармаси раҳбари полковник Фарход Шерматовни қабул қилди.\n2016 йил 23 ноябрда Жаҳон банки ижрочи директорлар кенгаши Ўзбекистон магистрал электр тармоқлари нимстанцияларини модернизация ва реконструкция қилиш лойиҳасига 150 млн АҚШ доллари миқдорида кредит ажратиш бўйча қарор қабул қилди.\nИсроил учинчи кундирки ўрмон ёнғинлари қуршовида\n22 ноябрь сешанба кунидан бошланган ўрмон ёнғинлари Исроил узра тарқалмоқда. Бунга, икки ойдан бери давом этган қурғоқчилик ва кучли шамол эсаётгани сабаб қилиб кўрсатилмоқда.\nМосквадаги Хорошевский суди 4 ёшли қизнинг ўлимида айбланган ўзбекистонлик энага Гулчеҳра Бобоқуловани жиноий жавобгарликдан озод қилди ва уни мажбурий психиатрик даволанишга жўнатди.\nЕИ парламенти Туркиянинг ташкилотга аъзолигини вақтинчалик музлатиш ташаббусини қўллаб-қувватлади\nЕвропа парламенти 24 ноябрь, пайшанба куни Страсбургда Туркиянинг блокдаги аъзолигини вақтинчалик музлатишга доир ташаббусни қўллаб-қувватлади. Бу ҳақида Daily Sabah нашри хабар берди.\nХитой электростанциясидаги ҳалокат қурбонлари сони 67 нафарга етди\nХитойнинг Цзянси провинциясидаги элетростанцияда содир бўлган ҳалокат оқибатида ҳалок бўлганлар сони 67 нафарга етди.\nБургут Саудия Арабистони ҳаво кемаси қанотини тешиб ўтди\nСаудия подшоҳлигининг Saudi Arabian Airlines самолёти билан кам учрайдиган ҳодисалардан бири рўй берди.\nТадқиқот: Арктика Аляска ва Техас ҳудудига тенг музликларидан маҳрум бўлди\nШимолий муз океани экологияси глобал иқлим исишидан жиддий ўзгаришларга учради. Ва буларнинг барча минтақадаги барча ҳайвонот дунёси, моржлар, қутб айиқлари ва китларга таъсир кўрсатмоқда.\nНазарбоев кейинги президент фарзанди бўлиши мумкинлигига ойдинлик киритди\nҚозоғистон президенти Нурсултон Назарбоев Bloomberg агентлигига интервью берди. Унда қозоқ давлати раҳбари фарзандларини ўзининг сиёсий меросхўри бўлишига оид саволларга ойдинлик киритди.\nСмартфонлар учун сонияли қувват: АҚШда янги аккумулятор ишлаб чиқишди\nАҚШда Флорида Марказий университетида (UCF) бир неча сонияда тўла қувватланувчи аккумулятор ишлаб чиқишди.\nСтивен Жеррард футболчилик фаолиятини якунлади\n«Ливерпуль» ва Англия терма жамоасининг собиқ сардори Стивен Жеррард футболчилик фаолиятини якунлагани ҳақида эълон қилди.


Агар резидент даромадларини декларациялашни хоҳламаса\nЧет эллик ходим даромадлар тўғрисида декларация топширишни хоҳламаяпти. Бухгалтер бундай вазиятда унинг даромадларидан 20% ставка бўйича ЖШДС ушлаб қолиши лозимми? Buxgalter.uz илтимосига биноан саволга «Assistance In Tax» солиқ маслаҳатчилари ташкилоти директори Радмила КАРИМОВА жавоб берди:\n- “Норезидентлар бўлган жисмоний шахсларнинг Ўзбекистондаги манбалардан олинган даромадларига солиқ базаси ҳамда белгиланган ставкадан келиб чиққан ҳолда ЖШДС солинади .\nНорезидентлар томонидан меҳнат шартномалари (контрактлар) ва фуқаролик-ҳуқуқий тусдаги шартномалар бўйича олинган даромадларга 20% ставка бўйича ЖШДС солинади. Резидент томонидан олинган худди шу даромадларга 12% ставка бўйича солиқ солинади . Бу шуни англатадики, қачонки жисмоний шахс резидентга айланса, резидентларга қўлланиладиган 12% ставка қўлланилиши лозим.\nСКда резидентга айланган чет эллик жисмоний шахсга 20% ставка бўйича ЖШДС қўллаш имконини берадиган нормалар мавжуд эмас.\nАгар чет эллик ходимнинг даромадларига 20% ставка бўйича ЖШДС қўлланилган бўлса, у солиқ даврида резидент мақомига эга бўлган ҳолда, қайта ҳисоб-китоб қилиш ва мазкур даврда норезидент мақомида ортиқча тўланган солиқ суммасини қайтариш ҳуқуқига эга.\nОртиқча ушлаб қолинган ЖШДСни қайтариш чет эллик яшаш жойи (турган жойи) бўйича ҳисобга қўйилган солиқ органи томонидан амалга оширилади. Бунинг учун ходим жами йиллик даромад тўғрисида декларацияни тақдим этиши керак .\nУни тақдим этиш тартиби СКнинг 397-моддасида белгиланган. Декларацияга ушбу солиқ даврида резидент мақомини тасдиқлайдиган ҳужжатлар илова қилиниши керак”.\nЧет эллик ходим даромадларини декларациялаши лозимми


Қош қўяман деб… ёки танқид маданияти – HURRIYAT\nҚош қўяман деб… ёки танқид маданияти\n1 oy oldin Behzod 143\nГапни оддий аксиомадан бошлай қолай: танқид – келажак меваси. Юртимизда эсаётган эркинлик шабадаларидан биз, журналистлар ҳам ўпкамизни тўлдириб нафас олаётган бир пайтда танқидий материал тайёрлаш жараёнлари ҳақида фикрлашиш пайти келди деб ўйлайман.\nМухбирлик фаолиятини туман газетасида бошлаган кезларимда бир шикоят хати бўйича “Лўттибознинг димоғи” деган фельетон ёзган эдим. Сарлавҳадан кўриниб турибдики, газетхон ҳозир бомба самарасини берадиган, катта фош қилувчи аҳамиятга молик бир мақола ўқиши керак. Бошланишини қаранг: “Узоқ Бекмирзаев ким? Ўғри, муттаҳам!”.\nГап қишлоқ сотувчисининг 50 килограммлик уннинг ҳар қопини 13 сўм 20 тийин ўрнига 15 сўмдан сотаётгани, 12 тийин турадиган шиша идиш (тара)ни 6 тийиндан олаётгани ҳақида кетарди. Бу ҳолатга йўл қўйган сотувчига “ўғри”, “муттаҳам”дан ташқари “лўттибоз”, “ноинсоф”, “нафс бандаси” каби этикетлар ҳам қаторлаштириб ёпиштирилган эди.\nТанқидий материалга туман матлубот жамиятидан жавоб келди: “Фельетон матлубот жамиятининг тумандаги барча сотувчилари иштирок этган кенгайтирилган йиғилишида (айтиб қўяй, йиғилиш ўтгани даргумон – М.П.) муҳокама қилиниб, совет савдо қоидаларини қўпол равишда бузган сотувчи Узоқ Бекмирзаев ишдан олиб ташланди” — дейилганди унда. Биз жавоб хатини тўлиғича газетада эълон қилдик. Мен бўлсам, биринчи фельетоним чиққанидан теримга сиғмас даражада хурсанд, ўзимни гўё ҳамкасбларим, жамоатчилик назарида бир поғона юқорилагандай сезардим.\nБир куни ўша қишлоқ оқсоқоли Тошбой ака айтиб қолди:\n— Ёзганингизни ҳаммаси тўғри, ука. Лекин қишлоғимизда талай вақт сотувчи топилмагандан, обрўли, ҳалол инсон деб, Узоқ акани дуппа-дуруст ўқитувчилик касбини ташлаб, дўконга ўтишга зўрға кўндиргандик. Унга осон эмас. Улов етишмаслигидан машина кира қилиб, 60-70 чақирим масофадан ун олиб келади. Юкни ортиш, тушириш харажатларини ҳам киссасидан тўлайди. Базадаги ҳаромхўрларни айтмайсизми! Ҳамма нарсанинг “усти”ни сўрайди. Ҳатто дарвоза қўриқлаб турган қоровулгача “ҳақ” талаб қилади. Буларнинг ҳаммаси харажат. Шунинг учун ҳам битта бизнинг қишлоқда эмас, қаерга борманг, ун маҳсулотлари аслидан юқори нархда сотилади. Буни РайПО раҳбарлари ҳам, текширувчи органлар ҳам яхши билади. Яхши билади эмас, кўплар шундан фойдаланиб, нафсини қондиради. Қанийди, бир мард чиқиб, мана шуларни ҳам ёзса! Базадаги учар омборчиларга журналист тугул ундан каттасининг ҳам тиши ўтмайди. Негаки, улар деярли барча катталарнинг “оғзини мойлаб”, тилини қисиқ қилиб улгурган…\nШу тобда ёзган материалимдан минг пушаймон бўлгандим. Бир куни мактабга бориб, ўқитувчилик касбига қайтган Узоқ акадан фельетон учун узр сўрадим. У қўлини силтаб: “Қўяверинг, эсимдан ҳам чиқиб кетди”, — деди кулиб. Бу воқеани эслаб, нима демоқчиман? Мақола, айниқса, танқидий мақола ёзганда ҳар бир сўз вазнини тарозига қўйиб, фактларни қайта-қайта текшириб, уларга ҳақиқат, адолат, беғаразлик, холислик нуқтаи назаридан баҳо бериш лозим.\n“Университет овози” газетаси\nPrevious Сўз қадри ва кучи ғолиб бўлсин!


Нурсултан Назарбаев: “Янги иқтисодиёт барпо этишимиз керак”\nЭКСПО Конгресс марказида ўтган “Индустрлаштиришнинг иккинчи беш йиллиги: Қозоғистонда ишлаб чиқарилган” номли умуммиллий телекўприк давомида Элбоши Нурсултан Назарбаев янги иқтисодиётни барпо этишимиз кераклигини айтди, деб хабар беради ҚозАхборот.\nДавлат раҳбари индустрлаштириш ва рақамлаштириш дастурига киритилган лойиҳалар қўйилган кўргазмани томоша қилди. Индустрлаштириш кунига бағишланган телекўприк давомида Давлат раҳбарига индустриявий-инновациявий ривожланиш дастури доирасида амалга оширилган 28та янги лойиҳа таништирилди.\n– Бугун биз яна индустрлаштиришнинг жорий йилги натижаларини чиқардик. Барчангизни янги корхоналарнинг ишга туширилиши, янги мутахассисликларнинг пайдо бўлиши ва мамлакат фуқароларининг янги муваффақиятлари билан табриклайман, – деди Президент.\nНурсултан Назарбаев индустрлаштириш дастури мамлакатимизнинг барқарор ва мукаммал иқтисодиётини барпо этиш жараёнида асосий роль ўйнашини айтиб, уни амалга ошириш борасидаги аниқ натижаларга тўхталди.\n– Биз индустрлаштириш даврида 1250та янги корхона барпо қилдик, шундан 100тасини жорий йилда ишга туширдик. 300 мингдан зиёд янги иш ўрини очилди. Бугунги кунда дунёнинг 110та мамлакати Қозоғистонда ишлаб чиқарилган маҳсулотлардан фойдаланмоқда. Сўнгги йиллари биз шу кунгача юртимизда ишлаб чиқарилмаган буюмларнинг 500дан зиёд турини чиқариб, 50га яқин янги товарни экспорт қилмоқдамиз, – деди Давлат раҳбари.\nҚозоғистон Президенти чет элдан тортилган сармоянинг чорак қисми қайта ишлаш тармоғига тегишли эканини айтди.\nШунингдек, Нурсултан Назарбаев металлургия, машинасозлик, инфратузилмани ривожлантириш ва транспорт-логистика соҳаларида амалга оширилган лойиҳалар ҳақида гапирди ва меҳнат унумдорлигини ошириш ҳамда хусусий шўъбани ривожлантириш муҳимлигига тўхталди.\n– Бизда коннинг барча тури мавжуд. Шу бойликдан фойдаланиб, ўсяпмиз. Бироқ, биз бошқа иқтисодиётни барпо этмасак, ортда қолиб кетишимиз маълум бўлди. Нефть, газ, темир, кўмирнинг баҳоси баъзида кўтарилиб, баъзида тушиб, иқтисодиётга қийин бўлаётганини кўряпмиз. Шу сабабли 2-беш йилликнинг индустриявий дастурини тайёрламоқдамиз. У ҳам керак. Келажакда эса, таассуфки, ер ости бойликлари ҳам тугайди. Шу сабабли, биз янги иқтисодиётни барпо этишимиз керак, – деди Элбоши.\nШу қаторда Президент Бугунги умуммиллий телекўприк давомида ишга туширилган 28та иншоот янги иқтисодиётнинг пойдевори эканини таъкидлади.\n– Буларнинг ҳаммасини телеканал, ахборот воситалари орқали халққа етказишимиз керак. Бу мутахассисларимизнинг, халқнинг, элнинг залворли меҳнати, – деди Нурсултан Назарбаев.\nТадбир сўнгида Нурсултан Назарбаев “Парыз” ва ”Алтын сапа” мукофотлари соҳибларини тақдирлади ва бизнесга қулай шароит яратиб бергани учун минтақа раҳбарларига ҳам махсус мукофотлар топширди.\nAkorda kz, 2018-12-13, 14:40 186


Ўзбекистонда пуллик йўллар қандай ва қаерда қурилади? - 10 Мая 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nСуббота, 25.05.2019, 14:36\nГлавная » 2019 » Май » 10 » Ўзбекистонда пуллик йўллар қандай ва қаерда қурилади?\n2019 йил 29 апрель куни Ўзбекистон Республикаси Президентининг "Республика иқтисодиётига тўғридан-тўғри хорижий инвестицияларни жалб қилиш механизмларини янада такомиллаштириш чора-тадбирлари тўғрисида”ги қарори эълон қилинган эди. Ушбу ҳужжатга кўра, яқин йилларда "Тошкент–Андижон” ва "Тошкент–Самарқанд” йўналишлари бўйлаб пулли автомобиль йўллари қурилиши белгиланди.\nРежага кўра, "Тошкент–Андижон” пулли йўли қурилиши бўйича 2019 йилнинг июнь ойида Жаҳон банки билан консультация хизматини кўрсатиш бўйича битим тузиш кўзда тутилган. Қурилиш тендери ғолибини эълон қилиш ва у билан битим тузиш муддати 2020 йилнинг декабрь ойига мўлжалланган. Мазкур лойиҳа 2021 йилнинг август ойида бошланиши режалаштирилмоқда.\nИккинчи йўналиш — "Тошкент — Самарқанд” пулли йўли қурилиши Туркиянинг "Cengiz Enerji Sanayii ve Ticaret A.S”, "KaneH” ва "Komm” компаниялари консорциуми билан ҳамкорликда амалга оширилади. Лойиҳа жорий йилнинг IV чорагида бошланиши ва 2021 йил якунида фойдаланишга топширилиши лозим.\nШу ўринда табиийки аҳоли ўртасида "Пулли йўллар — қандай йўллар?” деган савол туғилади.\nПулли йўл — ҳайдовчилар ҳақ тўлаб фойдаланадиган йўлларга айтилади. Бундай йўллардан фойдаланганлик учун тўланадиган маблағ уни таъмирлаш ва сақлаш, техник хизмат кўрсатиш харажатларини қоплаш учун сарфланади. Тижорий йўлларнинг давлат йўлларидан асосий фарқи шундаки, бундай йўналишларда фойдаланувчилар ва уларнинг автоуловларига юқори сифатда хизмат кўрсатилади. Қолаверса, пулли йўлларда ҳаракатланиш тезлиги юқори бўлади.\nТан олиш лозим, ҳозир бизда бу борада етарли тажриба ва соҳани тартибга солувчи ҳуқуқий асос йўқ. Бу борада, ўзбек мутахассислари томонидан халқаро тажриба ўрганилади. Жумладан, Ўзбекистон Республикасининг 2007 йил 2 октябрдаги "Автомобиль йўллари тўғрисида”ги қонунида ҳам мазкур масала қонуншуносларимиз эътиборидан четда қолган. Шу боис бугун юртимиз мутахассислари Россия Федерацияси, Белорусь, Қозоғистон каби мамлакатларнинг соҳада тўплаган тажрибалари, амалдаги қонунчилигини чуқур ўрганмоқда. Чунки бу — жуда муҳим масала. Агар ҳуқуқий асос яратилмас экан, бирор ютуққа эришиш қийин.


Бош сахифа > Янгиликлар > ХАТИРЧИЛИК 106 ЁШЛИ МАЛИКА ТОЖИЕВА “ШУҲРАТ” МЕДАЛИ БИЛАН ТАҚДИРЛАНДИ.\nХАТИРЧИЛИК 106 ЁШЛИ МАЛИКА ТОЖИЕВА “ШУҲРАТ” МЕДАЛИ БИЛАН ТАҚДИРЛАНДИ.\nНавоий вилояти, Хатирчи туманида истикомат килувчи 106 ёшли Малика Тожиева ҳам “Шуҳрат” медали билан тақдирланди. Мукофотни вилоят ҳокими К.Б.Турсунов топширди. Бугун Малика ая хонадонларида ўзгача кун. Кенг жамоатчилик, қариндошлар, қўни – қўшнилар йиғилган.\nМалика Тожиеванинг 9 нафар фарзанди, 35 нафар невараси, 65 нафар чевараси ҳамда 6 нафар авераси бор. Мукофот муборак бўлсин!\nКўрилганлар сони: 1000


Олимлар глобал исишга қарши курашиш учун қуёшни тўсишни таклиф қилишди - Zamin.uz\n06:30 / 27.11.2018\nОлимлар глобал исишга қарши курашиш учун қуёшни тўсишни таклиф қилишди\nГарвард ва Йел университети олимлари иқлим ўзгаришига қарши курашиш учун “ажабтовур” ечимни таклиф қилишди: уларнинг фикрича, глобал исишни “жиловлаш” учун шунчаки қуёшни бироз “тўсиш” керак. Бу ҳақда Stern нашри хабар бермоқда.\nEnvironmental Research Letters нашрида чоп этилган тадқиқотда қуёш нурининг сайёрамизга тушишини камайтириш учун стратосферада кимёвий моддаларни сочиш имкони кўриб чиқилган. Бу ечим доирасида 20 км баландликда сульфатларни сочиш таклиф қилинган.\nМоддаларни сочиш самолётлар ёрдамида амалга оширилиши кўрсатилган. Бироқ, олимларнинг таъкидлашича, айни вақтда катта миқдорда кимёвий моддаларни соча оладиган самолёт мавжуд эмас.\nОлимлар дастурни 15 йилдан кейин бошлаш учун зарур бўладиган харажатлар қийматини 3,5 млрд долларга баҳолашган. Дастурни илк 15 йил ичида амалга ошириш билан боғлиқ жорий харажатлар 2,25 млрд долларга яқинни ташкил қилади.\n“Олимлар лойиҳани амалга ошириш учун кўплаб давлатлар овоз беришини кўпроқ муаммо деб ҳисоблашмоқда. Эҳтимолий хатарлар давлатларнинг нуқтаи назарлари ва ушбу усулнинг об-ҳавога номақбул таъсиридан иборат: бунинг оқибатлари ҳосилнинг нобуд бўлиши, қурғоқчилик ва бошқа экстремал об-ҳаво ҳодисалари бўлиши мумкин”, дейилган мақолада.\nБошқа олимлар бу ғояга шубҳа билан қарашмоқда. Мисол учун, Лозаннадаги политехника мактаби олими Филипп Тальманнинг фикрича, қуёш нурлари билан турли “манипуляциялар содир этиш” иссиқхона газлари миқдорини камайтиришдан қимматроққа тушади ва хавфлироқдир. “Замин” янгиликларини “Facebook”да кузатиб боринг\nТрамп Россиянинг Европа ва Осиёдаги таъсирига қарши курашиш учун Конгрессдан 700 млн доллардан кўпроқ пул ажратишни сўради\n11-02-2020, 17:48, Дунё\nАмерикалик сенатор Сурияга яна 6 минг ҳарбий юборишни таклиф қилди\n10-04-2017, 09:01, Дунё\n15-09-2016, 13:20, Дунё\n26-08-2016, 12:25, Дунё\nЯнгиликлар » Дунё » Олимлар глобал исишга қарши курашиш учун қуёшни тўсишни таклиф қилишди


Жаҳон 22:39 / 16.10.2020 20482\nСайлов бўйича таҳлилчиларнинг орасида ҳам Трампнинг ютқазишини тахмин қилаётганларнинг сони тобора ортиб бормоқда. Fivethirtyeight.com веб-сайти (ижтимоий сўровларни таҳлил қилиш, сиёсат, иқтисод ва спорт соҳасига ихтисослашган веб-сайт – таҳр.) Байденнинг ғалаба қозониш имкониятини 87 фоиз, Decision Desk HQ (овоз бериш натижаларини йиғиш, тартибга солиш ва сайлов билан боғлиқ маълумотларни тақдим этишга ихтисослашган марказ – таҳр.) эса 83,5 фоиз деб баҳоламоқда.\nБироқ бу каби маълумотлар демократларга жуда яхши таниш. Зотан, тўрт йил аввал Ҳиллари Клинтонга ҳам сайловларда ғалаба қозониш учун катта имконият берилган эди. Бироқ ҳамма бу кечанинг нима билан якунланганини эслайди.\nХўш, Трампнинг янги ғалабаси билан тарих такрорланиши мумкинми?\nАгар президент Трамп келаси йилнинг январь ойида яна қасамёд қилиб, ўз вазифасини давом эттирса, бу воқеа содир бўлишининг эҳтимолий бешта сабаби бўлади.\nОктябрь ойининг янги сюрпризи\nТўрт йил олдин, сайловга 11 кун қолганда Федерал қидирув бюроси директори Жеймс Коми президентликка номзод Ҳиллари Клинтонга нисбатан у давлат котиби бўлгани пайтида шахсий электрон почтадан фойдалангани учун тергов очилганини эълон қилганди.\nЎшанда бир ҳафта давомида бу хабар кун тартибининг асосий муҳокама мавзусига айланади. Бу эса ўз навбатида Трамп кампанияси учун енгил нафас олиш имконини берганди.\n2020 йил сайловларига икки ҳафта муддат қолганда худди шунга ўхшаш «оғир сиёсий зилзила» рўй бериши Трамп ғалаба сари олға бориши учун етарли бўлиши мумкин.\nҲозирча катта ҳарф билан ёзилган сарлавҳали хабарлар Трамп учун ёқимли бўляпти, деб айтиб бўлмайди. Солиқлар билан боғлиқ можаро, унинг коронавирус туфайли касалхонага тушиб қолиши каби воқеалар шулар жумласидандир.\nЖо Байден ўғли Ҳантер Байден билан, 2016 йил / Getty Images\nNew York Post газетасида эса эгаси томонидан компьютерда унутиб қолдирилган электрон мактуб топилгани, унга кўра, Жо Байден ўз ўғли, Украинадаги газ компаниси манфаатларини лобби қилган Ҳантер Байденнинг фаолиятига бевосита жалб этилган бўлиши мумкинлиги ҳақида хабар тарқатилди. Бу хабарлар баъзи республикачилар томонидан «зилзила» деб таърифланди. Бироқ манбаси шубҳали бўлган ушбу даъволар ҳеч қандай тафсилотларга эга эмаслиги боис улар сайловчилар фикрига деярли таъсир қилмаслиги айтилмоқда.\nБироқ Трамп бу ҳали ҳаммаси эмас эканини, яна кўплаб «сюрприз»лар борлигини даъво қилмоқда. Агар борди-ю ҳақиқатан ҳам шундай бўлса ва Байденнинг вице-президентлик пайтида нотўғри хатти-ҳаракат қилганига оид аниқ далиллар пайдо бўлса, вазият ўзгариши мумкин. Яъни сайлов кампаниясининг воқеалар занжири ҳали номаълум бўлган ва кутилмаган «портлаш» сари олиб бориши ҳам эҳтимолдан холи эмас.\nИжтимоий сўровномалардаги хатолар\nБайден Демократик партиядан номзод бўлганидан бери ўтказилган ижтимоий сўровларда барқарор равишда олдинда бормоқда. Аммо 2016 йил сайлов натижалари шуни кўрсатдики, мамлакат миқёсида етакчи номзод бўлиш ҳеч нарсани ифода этмаслиги, штатлар кесимидаги сўров натижалари ҳам натижани акс эттирмаслиги мумкин.\nСўнгги сайловда баъзи бир оммавий сўров ўтказувчи компаниялар Трампга овоз берадиган оқ танли, университет битирувчиси бўлмаган сайловчилар сонини нотўғри ҳисоблаганди.\nГарчи New York Times газетаси Байден томонидан қўлга киритилган устунлик уни 2016 йилдагидек сўровномаларнинг ноаниқликларидан ҳимоя қилишини таъкидлаётган бўлса-да, сўров ўтказувчи компанияларнинг олдида 2020 йилда ҳам енгиб ўтилиши керак бўлган бир қатор тўсиқлар мавжуд.\nБу галги сайловда кўплаб америкаликлар илк бор почта орқали овоз беришади.\nРеспубликачилар ҳануз овоз беришнинг ушбу усули сайловларда қаллоблик қилиш учун имконият яратади, деган фикрни билдиришмоқда ва унга қарши кенг миқёсли ташвиқот олиб боришмоқда. Демократлар эса бу ҳаракатларни сайловчиларга босим ўтказиш сифатида баҳоламоқда.\nАгар сайловчилар шаклларни тўғри тўлдирмаса ёки зарурий тартиб-қоидаларга риоя қилмаса ва ёки сайлов бюллетенларини тарқатишда узилишлар бўлса, ҳақиқий сайлов бюллетенлари ҳам ҳақиқий эмас деб топилиши мумкин.\nИкки ҳафта олдинги Трамп-Байден баҳсида президент «тоза ўйин» кўрсатмади.\nСўровлар шуни кўрсатдики, Трампнинг тажовузкор услуби ушбу сайловнинг калити бўлган шаҳарлар атрофида яшовчи аёллар томонидан ёқимсиз ҳол сифатида қабул қилинган.\nАксинча, Байден ҳаяжонга тўла бу онларда етарлича қатъий позицияни намойиш этиб, республикачилар томонида ёши анча ўтиб қолгани ҳақидаги иддаолар ортидан туғилган хавотирни йўққа чиқара олди.\nИккинчи дебат ўзаро виртуал форматда ташкил этилиши маълум қилингач, Трамп ушбу баҳсда қатнашмаслик тўғрисида қарор қабул қилганини билдирди ва аввалги баҳсда сайловчиларда туғилган таассуротларини ўзгартириш имкониятини бой берди.\nКейинги пайшанба куни у биринчи баҳс билан боғлиқ таассуротларни ўзгартириш учун сўнгги имкониятга эга бўлади.\nАгар Байден хотиржамликни қўлдан чиқарса ва келишмовчиликка олиб келувчи драматик вазият «ўпқони»га тушиб қолса, баҳсда Трампнинг қўли баланд келиши мумкин.\nЖо Байден сайлов сўровномаларида етакчилик қилаётган бўлса-да, хатолар Трампнинг фойдасига ишлаши мумкин. Зотан, сайловчиларнинг умумий овоз мувозанатига жиддий равишда таъсир қилиши мумкин бўлган етарлича муҳим штатлар мавжуд.\nТрамп ўтган сайловларда барча овозлар сони бўйича ортда қолган бўлса-да, сайловчилар ҳайъати арифметикасида осонгина фарқ ярата олганди. Ушбу тизимда ҳар бир штат Сайлов ҳайъатига мутаносиб равишда ўз делегатларини юборади.\nЎтган сайловларда ғолиб чиққан Трамп учун бу сафар Мичиган ва Висконсин каби беқарор штатларда ғалаба қилиш анча қийин кечадиганга ўхшайди. Аммо у ҳануз Пенсильвания ва Флорида каби штатларда олий маълумотли бўлмаган оқ танлиларнинг сайловда иштирокини таъминлаш орқали яқин фарқ билан ғалаба қозониши мумкин.\nҲатто Байден ва Трампнинг ҳар бири 269тадан овоз олиши билан боғлиқ сценарий ҳам мавжуд. Бундай вазиятда натижа Вакиллар палатасидаги штатлар делегацияси ҳукмига қолади, улар эса Трампни афзал кўришлари мумкин.\n77 ёшли Жо Байден ҳозиргача сайлов кампанияси жараёнини жуда тартибли бошқарди.\nҲозир Жо Байден учун энг асосийси - чекинмасликдир\nЭҳтимол, эпидемия даври бўлгани учунми, қўпол хатолари билан танилган Байден ўзини кун тартибидан четроқда тутишга муваффақ бўлди.\nБироқ сайловларга бир неча ҳафта қолганда Байден ўзининг сайловолди кампаниясини кучайтирди ва яна анча кўзга ташланиб қолди. Бу эса оммавий ахборот воситаларининг янада кучли мониторинги ва унинг сайловда ютқазишига сабаб бўладиган ҳаракат ёки нутқи хавфи демакдир.\nБайден ортида тўпланган сайловчилар бамисоли бир коалициядир. Шаҳар атрофида яшовчи мўътадиллар, норози республикачилар, анъанавий ишчилар синфига мансуб демократлар, этник озчиликлар ва либераллар.\nАгар Байден уларга айтар сўзи ёки қиладиган ҳаракати билан бирор сабаб яратиб бергудек бўлса, салбий маънода қўзғалиши мумкин бўлган жуда кўп динамик нуқталар мавжуд.\nАлбатта, сайлов кампанияси чарчоғи туфайли Байден ўзининг ёши билан боғлиқ муаммоларга «қоқилиб» тушиши эҳтимоли ҳам йўқ эмас. Агар шундай ҳол юз берса, Трампнинг сайловолди кампанияси «ўлганнинг устига тепган» қабилида иш тутиши аниқ.\nБайден кампанияси ҳозирда улар фақат вақтни ўлдиришлари кераклиги ва охир-оқибат, Оқ уй уларга тегишли бўлиши ҳақида ўйлашаётган бўлишлари мумкин. Аммо агар шундай бўлса, улар нақд бўлиб турган ғалабани қўлдан бой берган биринчи сиёсий жамоа бўлишмайди.


Россиялик мутахассис, аллерголог-иммунолог Евгения Паршина COVID-19’дан кейин ўпкани тиклаш усулларини маълум қилди.\nТОШКЕНТ, 16 ноя — Sputnik. Нафас олиш гимнастикаси ва махсус машқлар ёрдамида коронавирус инфекциясидан сўнг ўпканинг тикланишини тезлаштириш мумкин, деди аллерголог-иммунолог Евгения Паршина.\nУнинг сўзларига кўра, машқларни кунига бир неча марта бажариш керак.\n"Нафас олиш гимнастикасини ўтирган ва ётган ҳолатда бажариш мумкин. Шунингдек, машғулотлар тонусни сақлашга ёрдам беради", - деб тушунтирди Паршина "Аргументы ва факты" нашрига берган интервьюсида.\nБундан ташқари, беморлар гелиокс (юқори ҳароратгача қиздирилган гелий-кислород аралашмаси. - таҳр.) билан ингаляция қилиш мумкин, - дея хулоса қилди мутахассис.\nCOVID-19 умумжаҳон пандемияси (1297)


2019 йилда қайси қонун лойиҳалари кўриб чиқилади | NORMA.UZ\n2019 йилда қайси қонун лойиҳалари кўриб чиқилади\nҲужжат Давлат дастури–2019, Маъмурий ислоҳотлар концепцияси ва Норма ижодкорлиги фаолиятини такомиллаштириш концепцияси, шунингдек бошқа ҳужжатларда назарда тутилган қонун лойиҳаларининг ўз вақтида ва сифатли ишлаб чиқилишини таъминлаш мақсадида қабул қилинди.\nДастурга жами 38 та қонун лойиҳаси киритилган. Уларни ишлаб чиқиш бўйича масъул ижрочилар, Вазирлар Маҳкамаси ва Қонунчилик палатасига киритиш муддатлари, шунингдек улар қабул қилинган тақдирда кутиладиган натижалар кўрсатилган. Улар орасида, хусусан:\nянги таҳрирдаги Солиқ кодекси. 1 июлгача Қонунчилик палатасига киритилиши кутилмоқда. Ҳужжат илғор хорижий тажрибадан келиб чиққан ҳолда халқаро молия ташкилотлари мутахассислари билан биргаликда ишлаб чиқилади. Шу жумладан ҳалол солиқ тўловчиларни рағбатлантириш ва яширин фаолият юритадиган субъектларни жазолаш механизмлари назарда тутилади;\nянги таҳрирдаги Меҳнат кодекси. Ҳужжат IV чорак охирида Вазирлар Маҳкамасига тақдим этилади. Ишнинг ўзига хос хусусиятига кўра меҳнат шартномасини тузиш ва бекор қилиш тартибининг соддалаштирилиши, ходим билан бир вақтда иш берувчининг ҳам манфаатларини ифодалайдиган қоидалар киритилиши кутилмоқда;\nЖиноят-процессуал ва Фуқаролик кодексларига ўзгартиришлар. Улар қонунга хилоф тарзда ҳукм этиш, жиноий жавобгарликка тортиш, эҳтиёт чораси сифатида қамоққа олиш ва муносиб хулқ-атворда бўлиш ҳақида тилхат олиш, қамоқ тариқасидаги маъмурий жазони бериш натижасида фуқарога етказилган зарарни ундириб олиш масалаларига тааллуқли бўлади. Зарарни тегишли давлат идораларининг бюджетдан ташқари жамғармалари ҳисобидан қоплаб, кейинчалик ушбу суммани айбдор шахсдан ундириб олиш режалаштирилмоқда;\nянги таҳрирдаги «Валютани тартибга солиш тўғрисида»ги Қонун. Парламентга тахминан 1 апрелда киритилади. Ҳужжатда қуйидагиларни назарда тутиш режалаштирилмоқда:\nа) соҳага оид қонуности ҳужжатларни инвентаризациядан ўтказиш, ҳаволаки нормаларни максимал даражада қисқартирган ҳолда валюта операцияларини амалга оширишга оид барча жиҳатларни тартибга солиш;\nб) халқаро тажрибани чуқур ўрганиш асосида ва тадбиркорлар эҳтиёжларини инобатга олган ҳолда валюта операцияларини тартибга солишни соддалаштириш;\nв) жисмоний ва юридик шахсларнинг ўз валюта маблағидан эркин фойдаланиш ҳуқуқининг кафолатини мустаҳкамлаш;\nг) капитал ҳаракати билан боғлиқ операцияларни тартибга солиш;\nд) валюта бозори фаолиятини янада такомиллаштириш ва эркинлаштириш;\nе) норезидентларнинг республикамизда фаолият юритиши натижасида олинган маблағларини чет эл валютасига айирбошлаш амалиётини янада соддалаштириш ва бошқалар;\nянги таҳрирдаги «Рақобат тўғрисида»ги Қонун табиий монополиялар соҳасида тартибга солишни кучайтириш имконини беради. Қонун бузилиш ҳолати учун монополистларнинг жавобгарлиги оширилади, АКТ соҳасида рақобат тартибга солинади. Лойиҳа 1 ноябргача киритилади;\n«Қимматли қоғозлар бозори тўғрисида»ги Қонунга тузатишлар. Ваколатли давлат органининг ваколатлари кенгайтирилади, шу жумладан банк сирларини очиш ҳуқуқи билан. Қимматли қоғозлар бозорини тартибга солувчи органлар ўртасида ахборот алмашиш вақтида олинган махфий ахборотни ошкор қилиш бўйича чекловлар белгиланади;\n«Аудиторлик фаолияти тўғрисида»ги Қонунга ўзгартиш ва қўшимчалар (1 июлгача ишлаб чиқилади). Улар қуйидагиларга оид бўлади:\nа) аудиторлик фаолиятини лицензиялаш жараёнини соддалаштириш;\nб) аудиторларни сертификатлаш ва малакасини ошириш тизимини такомиллаштириш;\nв) ҳар йили аудиторлик текширувидан ўтиши шарт бўлган ижтимоий аҳамиятга эга корхоналарни аниқлаш;\n«Мажбурий тиббий суғурта тўғрисида»ги Қонун лойиҳаси (1 августгача Парламентга киритилади). Унда қуйидаги масалалар ўз аксини топади:\nа) 2021 йилдан бошлаб мажбурий тиббий суғурта тизимини босқичма-босқич жорий этиш;\nб) тегишли норматив-ҳуқуқий базани шакллантириш;\nв) соғлиқни сақлаш эҳтиёжи учун ажратилаётган пул маблағларини жамлаш ва тақсимлаш механизмларини такомиллаштириш;\nг) «ҳар бир тўлиқ даволанган ҳолат» ҳисобидан келиб чиқиб молиялаштириш механизмларини жорий қилиш;\nд) тиббий суғурта дастурларини амалга оширишга нодавлат тиббиёт ташкилотларини кенг жалб этиш ва ҳ.к.;\nянги таҳрирдаги «Вазирлар Маҳкамаси тўғрисида»ги Қонун. Тахминан 25 апрелда Қонунчилик палатасига киритиш режалаштирилмоқда. Ҳукумат аъзоларининг ваколатлари ва жавобгарлигини белгилаш, Парламент, Президент, унинг администрацияси, судлар, ҳуқуқни муҳофаза қилиш ва ҳарбийлаштирилган тузилмалар, ННТ, сиёсий партиялар билан ўзаро ҳамкорлиги масалалари тартибга солинади;\nянги таҳрирдаги «Норматив-ҳуқуқий ҳужжатлар тўғрисида»ги Қонун. Олий Мажлис палатасига киритилиши мўлжалланган сана – 1 апрель. Тўғридан-тўғри амалга ошириш механизмига эга бўлмаган қонун лойиҳаларини (яъни декларатив, «ҳадли» тусга эга, ҳақиқатда амалга ошириш механизмларини назарда тутмайдиган, таҳр.) киритиш тақиқланишини тартибга солиш кўзланмоқда.\nҲужжат Қонун ҳужжатлари маълумотлари миллий базасида эълон қилинган ва 12.02.2019 йилдан кучга кирди.\nКонституцияга тузатишлар киритилди


Гуманитар фанлар кафедраси - TIIAMEKB.UZ\nКафедра мудири, тарих фанлари номзоди, доцент:\nТемирова Чарос Ҳусановна\nТелефон: (+99891) 222-81-03\nКафедра ҳақида маълумот.\n2019 йилда ТИҚХММИнинг Қарши филиалида ташкил топган кафедралар таркибида “Гуманитар фанлар” кафедраси ўз фаолиятини бошлаган.\nКафедрада ўқитиладиган фанлар сони 5 та бўлиб, фанлар бўйича 4 та тўгарак ташкил этилган.\nКафедрада ўқитиладиган фанлар хусусиятидан келиб чиқиб, филиал ва талабалар турар жойларидаги ўтказиладиган барча маънавий - маърифий тадбирларни ташкил этишда кафедра профессор-ўқитувчилари доимий тарзда фаолият олиб бормоқдалар.\nКафедрада жами 15 та яъни: 2 нафар доцент, 1 катта ўқитувчи, 10 ассистант ва 2 нафар стажёр-ўқитувчилар фаолият олиб бормоқда. Ҳозирги вақтда кафедра жамоасини тарих фанлари номзоди, доцент Ч.Ҳ.Темирова бошқариб келмоқда.


ҚУЛОНЛАР ТИРИК — ekolog\n“Қора китоб”дан Қизил китоб сари:\nСариқамиш кўлининг атрофида ҳар хил ёввойи ҳайвонлар ва қушларни, хусусан, тўнғиз, тулки, қарсоқ, шоқол, бўрсиқ, бойқуш, бургутларни кўрдик.\nШунингдек, бўриларнинг изларига ҳам дуч келиб турдик. Бизни ҳайратга солган нарса Устюртда қулон ва жайронлар тўдасининг мавжудлиги эди. Уларни тасвирга муҳрлаш учун автотранспортда изидан қувиб кадр олишга муваффақ бўлдик.\nБиология фанлари доктори, профессор Светлана Мамбетуллаеванинг таъкидлашича, қулонларнинг Қорақалпоғистонда қайта пайдо бўлиши ўта муҳим янгиликдир. Негаки, Устюрт кенгликларида туркман қулонлари ХХ асрнинг 30-йилларига келиб бутунлай қирилиб кетган эди.\nҚулон халқаро Табиатни муҳофаза қилиш ташкилотининг Қизил китобига, «Йўқ бўлиб кетиш хавфи остида турган ёввойи фауна ва» флора турларининг халқаро савдоси тўғрисидаги Конвенциянинг (СИТЕС) иловасига ва Ўзбекистон Республикасининг Қизил китобига ёввойи табиатда йўқолиб бораётган ҳайвонот тури сифатида киритилган.\nМаълумот учун: Туркман қулони текисликлар, паст-баланд чўллар ва ярим чўллар, тоғ этакларида яшайди. Илгарилари ёз фаслида, мавсумий кўчиш даврида чўлларда яшаган. Айғирлари бошчилигида 4-5 та урғочи ва 3-4 та ёш қулонлардан иборат пода ҳосил қилади. 3 ёшдан ошган эркак қулонлар подадан чиқариб юборилади. Куз фаслида 100 та ва ундан ҳам кўпроқ қулонлар бирлашиб, подалар ҳосил қилади.\nУлар бошоқли экинлар, шувоқ, шўра каби ўсимликлар билан озиқланади. Назоратсиз ов қилиниши, чўл ҳудудларининг ўзлаштирилиши, қишнинг изғиринли келиши, браконьерлик мазкур турнинг камайиб кетишига сабаб бўлувчи омиллардир. Ушбу турни кўпайтириш дастурини ривожлантириш зарур.


Тарихда бугун: Туркия Кипрда ҳарбий операция бошлади | Azon.uz - Ахборот-таҳлилий портал\nТарихда бугун: Туркия Кипрда ҳарбий операция бошлади\n2493 16:00 20.07.2020\n1974 йилнинг 20 июлида Туркия армияси Кипр оролида ҳарбий операция бошлаган эди.\nБундан аввал оролдаги герклар ва турклар орасида вақти-вақти билан таранглик келиб чиқар, қолаверса, у ерда сиёсий беқарорлик кузатилаётган эди. Туркия аввалига Кипрга 10 минг, кейин эса 40 минг аскарини юборди. 20 июль куни Кипрнинг шимолий соҳилидаги Пентемили пляжида грек кучлари ва Туркия армияси ўртасида тўқнашувлар бошланди.\nТуркия ҳарбий операция 1960 йилда тузилган “Кипр мустақиллигининг кафолатлари тўғрисидаги шартнома”га таяниб бошлаганини маълум қилди. Мазкур шартномага биноан Греция, Туркия ва Британия кафолатчи ҳисобланган эди.\nТуркиянинг “Кипрда тинчликни қўллаб-қувватлаш” деб аталган операцияси 17 августгача давом этди. Операция оқибатида орол греклар ва турклар яшайдиган икки қисмга бўлинди. Кейинроқ Шимолий Кипр Турк Республикаси тузилди. Аммо бу давлатни фақатгина Туркия тан олган.\nТарих Махсус Туркия Кипр\n1149 09:03 22.05.2022\n586 16:00 12.05.2022\n2069 13:41 01.05.2022\n775 11:43 29.04.2022\nХалифанинг европаликларни қойил қолдирган ҳадялари\n1671 14:05 24.04.2022\n1786 21:05 23.04.2022


Суд Қозоғистон ССВнинг собиқ раҳбари Элжан Биртановга нисбатан қамоққа олиш тарзидаги эҳтиёт чорасини тайинлади\n3 ноябрь куни Қозоғистон Молия вазирлигининг Молиявий мониторинг қўмитаси Қозоғистоннинг собиқ соғлиқни сақлаш вазири Элжан Биртановнинг ҳибсга олиниши ҳақидаги маълумотни тасдиқлади.\n“Қозоғистон Молия вазирлиги Молиявий мониторинг қўмитасининг Иқтисодий тергов хизмати собиқ соғлиқни сақлаш вазири Биртанов Э.А.га қарши бюджет маблағларини жуда катта миқдордаги маблағ сарфлаш фактлари бўйича жиноий ишни тергов қилмоқда”, — дейилади қўмита хабарида.\nРасмий хабарга кўра, суд Биртановга нисбатан қамоққа олиш тарзидаги эҳтиёт чорасини тайинлади. Бошқа маълумотлар «тергов манфаатлари учун ошкор қилинмайди».\nСобиқ вазир коррупцияда гумон қилиниб ҳибсга олинганлиги ҳақида маҳаллий агентликлар ўтган ҳафта охирида манбаларига асосланиб хабар беришди.\n49 ёшли Элжан Биртанов Соғлиқни сақлаш вазири лавозимида 2017 йил январидан шу йилнинг июнь охиригача ишлаган. Биртанов коронавирус билан касалланганлар сони кескин кўпайганлиги ва касалхоналарда ётоқларнинг етишмаслиги фонида истеъфога чиқди. Коронавирусдан азият чеккан амалдор вазирликдан «даволаниш учун» кетганини ёзган. Унинг ўрнини Алексей Тсой эгаллади. Биртанов истеъфога чиққандан кейин жамоат майдонидан ғойиб бўлди.\nАвгуст ойи бошида вазир ўринбосари бўлиб ишлаган Олжас Абишев ҳибсга олинган эди. Сентябрь ойида вазирнинг собиқ ўринбосари ахборот тизимларини яратиш учун ажратилган қарийб 500 миллион тенгени ўзлаштиришда гумон қилинганлиги маълум бўлди.\nКоронавирусни юқтиришлар сони бўйича Қозоғистон дунёда 46-ўринда туради. Расмий маълумотларга кўра, мамлакатда 113 309 юқумли касалликлар ва 1 861 ўлим қайд этилган. Ушбу статистика тестга салбий натижаларни ўз ичига олмайди. Август ойининг бошидан бери 38 012 та ҳолат коронавирус билан пневмония деб аталган, 404 ўлим — «пневмония» натижасида қайд этилган.


Худо урган назоратчи - Huquq.uz\nХудо урган назоратчи\n12:00 - 17.03.2021\nКоррупцияга қарши курашиш мақсадида департаментнинг Тошкент вилояти бошқармаси томонидан 2020 йилда 56 та тадбир ўтказилди. Хусусан, ҳуқуқни муҳофаза қилувчи органлар билан ҳамкорликда фуқаро Н.Д.нинг мурожаати бўйича ўтказилган тадбирда Тошкент вилояти давлат молиявий назорати бошқармасининг бўлим бошлиғи ўринбосари Илҳом Норматовнинг қилмиши фош этилди.\nЯнгийўл шаҳрида жойлашган Тошкент вилояти ихтисослаштирилган маданият мактабининг харажатлар сметаси ва молиявий хўжалик фаолиятини ўрганиш учун шаҳар прокуратураси томонидан вилоят давлат молиявий назорати бошқармасига мутахассис ажратиш тўғрисида хат жўнатилади. Унга асосан бошқарма бу ишни И.Норматовга ишониб топширади.\nМактаб фаолиятини ўрганиш жараёнида у 27 млн. 976 минг сўмлик молиявий хато ва камчиликларни аниқлайди. И.Норматов мазкур ҳолатни текшириш далолатномасида акс эттирмаслик эвазига мактаб директори Ф.Аҳмаджоновадан 2 минг доллар сўрайди. Директор ўша пайтда бунча пули йўқлигини айтиб, унга 6 млн. сўм беради. Бу пулни чўнтагига урган И.Норматов ундан яна 1400 доллар беришини талаб қилади.\nШунингдек, И.Норматов текшириш жараёнида аризачи Н.Д. билан боғлиқ яна бир молиявий хатони ошкор қилади. Яъни мактаб ётоқхонаси коменданти бўлиб ишлаётган Н.Д.га тунги навбатчи Г.Х.нинг ҳам вазифаси оғзаки тарзда юкланади. Шундан сўнг аслида ишга келмаган ходимга ойлик маош ёзилади ва Г.Х.нинг пластик картасига тушган пулни Н.Д.га бериб туришади. Оқибатда аслида ишламаган фуқарога 14 млн. сўм иш ҳақи тўлаб юборилади.\nУшбу ҳолат И.Норматовга қўл келади. У буни текшириш далолатномасида акс эттиришини маълум қилади. Акс эттирмаслик учун директордан 3 млн. сўм пора талаб қилади. Директор унинг талабига кўнади ва пулни ётоқхона коменданти Н.Д.дан сўрайди. Аслида комендант бу пулни меҳнати эвазига олаётган эди. Шунинг учун Н.Д. мазкур ҳолат бўйича тегишли жойга мурожаат қилади.\nДепартаментнинг Тошкент вилояти бошқармаси ходимлари ўтказган тадбирда аввал Ф.Аҳмаджонова 3 млн. сўм пулни олаётганида ушланди. Сўнг тадбир давом эттирилди ва И.Норматов ҳам ашёвий далиллар билан қўлга олинди.\nМазкур ҳолат юзасидан жиноят иши қўзғатилиб, судга тақдим этилди ва жиноят ишлари бўйича Янгийўл шаҳар суди томонидан кўриб чиқилиб, И.Норматовга 6 йил озодликдан маҳрум қилиш жазоси тайинланди. Ф.Аҳмаджоновага эса мансабдорлик ва моддий жавобгарлик лавозимида ишлаш ҳуқуқидан маҳрум этган ҳолда 2 йил синов муддати белгиланди.


Ушбу оятда Аллоҳ таоло Ўзининг каломи бўлмиш Қуръони каримни “маҳкам тутиш”га буюрмоқда. Шунчаки, уни “ушланг” демаяпти. Чунки, ушланган нарса гоҳида беҳосдан қўлдан тушиб кетиши мумкин. Аммо маҳкам тутилганда, уни ҳар қандай ҳолатда ҳам қўлдан қўйиб юбормасликка ҳаракат қилинади. Қолаверса, оятда бу ишни жамоат бўлиб, барча биргаликда қилишга буюрилмоқда. Акс ҳолда, ҳар ким ўз ҳолича бўлса, ўртада тафовут, келишмовчилик, тафриқа чиқиши табиий ҳолдир. Шунинг учун оятнинг давомида “фирқаларга бўлинманг!” дейилмоқда.\n2412 марта ўқилди\nДругие материалы в этой категории: « 21.08.2018 й. Қурбон ҳайитингиз муборак бўлсин!\t31.08.2018 й. Мустақиллик – улуғ неъмат »\nTafriqaga_bolinishning_diniy_va_dunyoviy_zararlari.doc (1219 марта юклаб олинди)\nTafriqaga_bolinishning_diniy_va_dunyoviy_zararlari.pdf (1854 марта юклаб олинди)


Ўзбекистонлик талабаларга Россияга киришга рухсат берилди\n24 май 2022, Тошкент вақти: 13:21\nапрел 05, 2021\nРоссияда 26 мингдан зиёд ўзбекистонлик талаба кундузги бўлимларда таҳсил олмоқда.\nРоссия ҳукумати ўзбекистонлик талабаларга мамлакат ҳудудидаги олий таълим муассасаларида ўқишни давом эттириш учун мамлакатга келишга рухсат берди. Бу ҳақда Россия Фан ва олий таълим вазирлиги матбуот хизмати хабар берди. Бироқ ўзбек талабалари Россияга киришда бошқа муаммоларга ҳам дуч келмоқда.\nРоссия ҳукуматининг 2021 йил 31 мартда чиқарган 814-р-сонли қарорига мувофиқ, Ўзбекистон, Тожикистон, Венесуэла, Германия, Сурия ва Шри-Ланкадан бўлган талабалар, аспирантлар, ординатор ва тайёрлов факультетлари тингловчилари ўқишни давом эттириш учун Россияга қайтиши мумкин бўлади.\nЭндиликда Россияга талабаларига киришга рухсат берилган мамлакатлар сони 31 тага етди. Россияга йўл очилган хорижлик талабалар давлатлари рўйхати коронавирус инфекциясининг Россия ҳудудида тарқалишига қарши кураш бўйича махсус тезкор штаб томонидан тузиб келинмоқда.\nРоссия айрим давлатлардан талабаларнинг киришига рухсат берди. Ўзбекистон рўйхатда йўқ\nШтаб жорий қилган тартибга кўра, Россияга киришдан олдин хориж талабаси ўзи таҳсил олаётган университет маъмуриятига электрон почта орқали чегарани кесиб ўтиш муддати кўрсатилган хабарнома юбориши лозим. Ўқув муассасаси кўрсатилган муддат ичида жавоб хатида чегарадан ўтишга рухсатнома белгилари жўнатилади ва тартиби тушунтирилади.\nРоссияга кириб келишдан кўпи билан 3 кун олдин талаба COVID-19га ПЗР-тест топшириши ва касалланмаганлиги тўғрисида натижа олмоғи ҳам лозим.\nРоссия университетларидан бирида таҳсил олаётган Шаҳбознинг Озодликка айтишича, Ўзбекистондан Россияга келишнинг бошқа мураккабликлари юзага келган.\n- Йўл очилдику-я, энди университетлар билан муаммо пайдо бўлди. “Госуслуги” деган портал орқали биз маълумотларимизни жўнатишимиз керак - уланиб бўлмаяпти унга. Университет ўша маълумотлар асосида рўйхат тузиб, ФСБга тасдиқлашга юбораркан. ФСБ тасдиқласа кейин кетоламиз экан. Ҳукумат эса ҳамма университетларга бирдан рухсат очмаяпти экан. ФСБ тасдиқлаган рўйхат чегарачилар қўлида бўларкан ва унда мени фамилиям бўлса, киришга рухсат берилади. Университетимга 5 кун бўлди сўровнома юборганимга - ҳали жавоб йўқ. Мен каби яна 100тача ўзбек талабаси жавоб кутяпти экан, - дейди Шаҳбоз.\nСуҳбатдош Ўзбекистондан Россияга ҳафтасига битта авиарейс қўйилгани, аммо ҳар куни Россияга чартер рейслар учаётганини ҳам айтади:\n- Ҳафтада бир маротаба кетаётган рейсларда хоҳлаган одам ҳеч қандай рухсатсиз Россияга кириб бориши мумкин экан. Чартер орқали эса “асоси” борлар учяпти: даволанишга, кимидир ўлиб қолганлар, қариндошиникига, Меҳнат вазирлиги рухсати билан кетаётганлар, мана энди талабалар. Чартер рейслар эса ҳар куни учяпти. Регуляр рейсга билетлар жойида сотилиб кетяпти 1 минг доллардан! Чартерга билетлар 400 доллардан сотиляпти.\nМаълум бўлишича, Россияга кириб келган талаба 72 соат давомида қайта ПЗР-тест топшириши лозим. Тест натижаси чиққунга қадар у яшаш жойида карантин сақлаши лозимлиги белгилаб қўйилди.\nНавальний тарафдорлари акцияси чоғида ушланган тошкентлик талаба депортация қароридан шикоят қилмоқчи\nЖорий этилган тартиб олий таълим муассасаларининг кундузги бўлим талабаларига тегишли эканини таъкидлаб қўйиш лозим.\nРоссияга кириш билан боғлиқ муаммолар юзасидан Россия Фан ва олий таълим вазирлигининг +7(495)198-00-00 рақамли телефони ёки scminobr@mail.ru электрон почтаси орқали мурожаат қилиш мумкин.\n2020 йил мартида Россия коронавирус инфекциясига қарши карантин чекловларини жорий қилган ва хорижликларнинг мамлакатга киришини тақиқлаб қўйган эди. Июль ойида бир нечта хорижликлар тоифасига киришга рухсат берилган. Жумладан, Россиядаги айрим агентликлар ва йирик компаниялар Ўзбекистондан олиб кираётган ишчи мигрантларга рухсат берилмоқда.\nБундан олдинроқ Россияга киролмаётган ўзбекистонлик талабалар дарслардан ортда қолаётганликларини айтиб, чегараларни очиб беришни сўраб, ҳукуматларга мурожаат қилганди.\nОхирги йилларда Ўзбекистон Россия олийгоҳларида ўқийдиган талабалар сони бўйича МДҲ давлатлари орасида биринчиликда ва йил сайин бу кўрсаткич ошиб бормоқда.\nРоссия Фан ва олий таълим вазири ўринбосари Марина Боровская 2019 йили мамлакатда 26,5 минг ўзбекистонлик кундузги бўлимларда таҳсил олганини билдирган эди.\nМоб:+79258363937 (шошилинч хабарлар)\nЕмайл: bobomatovu@rferl.org \nТИВ ўзбекистонлик талабалар учун Россия томонидан чеклов бекор қилинмаганини билдирди\nРоссия ОТМлари анъанавий таълимга қайтди - ўзбекистонлик талабалар ўқишга қайтолмаяпти\nРоссотрудничество вакили: Россия ўзбекистонлик талабалар учун квотани қарийб икки баравар оширди\nУкраинада ўлган болалар хотирасига акция ўтказган фаол тармоқлар ҳужумига учради\nУкраинага босқин: 89-кун | “Азов”чилар Донецкда суд қилинади, Украин аскарлари: “Ҳамма нарсага тайёрмиз”\nҲаммаси чиройли тасвир учун. Кремль ОАВлари қандай "қовун туширмоқда"?\nУкраинага босқин: 88-кун | Путиннинг куёви Зеленский, ёндирилган военкомат ва чегарадаги “Терминатор”\nПрезидент Раҳмон ва Тоғли Бадахшон ўртасидаги муносабат тарихи\nБритания разведкаси: Россиянинг Украинада 3 ойда кўрган талафоти СССРнинг Афғонистонда 9 йилда кўрган талафотига тенг\nЖириновскийнинг ўғли отини бошқа қўйиб, Гарсияга айланди\nРоссия ЕОИИ аъзоларини учинчи мамлакатларга ғалла экспортини чеклашга ундамоқда. Қозоғистон бунга қарши\nРоссиянинг БМТдаги дипломати Украинадаги урушга норозилик сифатида истеъфо берганини билдирди\nЎзбек–қирғиз чегарасидаги автоҳалокатда бир ўзбекистонлик дохил 8 киши қурбон бўлди


Сиз кўчатни қандай танлайсиз? Шафтоли ва ўрик ниҳолларини қандай қилиб бир-биридан ажратса бўлади? | АгроОлам.Uz\nДомой Боғбончилик Сиз кўчатни қандай танлайсиз? Шафтоли ва ўрик ниҳолларини қандай қилиб бир-биридан ажратса...\nСиз кўчатни қандай танлайсиз? Шафтоли ва ўрик ниҳолларини қандай қилиб бир-биридан ажратса бўлади?\nБоғларда баҳор кезмоқда. Шу кунларда маҳаллаларда, бозорларда суҳбатнинг авжи келгусида мўл ҳосил олиш учун бугун қандай кўчат экиш-у, алданиб қолмаслик учун уни қай манзилдан олган маъқуллиги ҳақида десам янгилишмаган бўламан.\nКўчатлар сотиладиган расталарда ниҳол харид қилаётган баъзи одамларнинг дарахт экиш, кўчат танлаш борасидаги фикрлари билан қизиқдик.\n– Ҳар йили ҳовлимизга бир неча туп янги кўчат экаман, – дейди юнусободлик Нозим Ҳолиқов. – Уч йил олдин кўчат танлашда бир адашдим. Олманинг “Беш юлдуз” навини парваришлаяпман, деб юрсам, у тахир мазага эга “ёввойи” қизил олма бўлиб чиқди. Ўшанда кўчатларни танлай билмаганим, сотувчининг алдаганидан жаҳлим чиқди. Ҳозир ўша дарахтлар ўрнига янги кўчат олиш учун келдим. Энди тасаввур қилинг, мен икки тупгина кўчат етиштиришга кетган вақтимга аттанг, деб турибман. Агар менинг ўрнимда бир неча гектарлик боғ қилишни ният қилган одам бўлганида нима бўларди?\n– Кўчат танлашнинг нозик жиҳатлари кўп, – дея суҳбатимизга қўшилди ўзини Акбар Икромов деб таништирган яна бир харидор. – Кўчат олувчиларга бир-икки маслаҳат бермоқчиман. Сифатли кўчат олишни хоҳлаганлар, энг аввало, бозорга тажрибали боғбон билан келиши керак. Масалан, шафтоли ва ўрик кўчатлари бир-бирига ўхшагани боис ҳамма ҳам уларни дарров ажратолмайди. Яна бир жиҳати, юртимизда кўчатчилик билан шуғулланувчи фермер хўжаликлари ва корхоналар сони жуда кўп. Иложи борича, кўчатлар ана шундай жойдан олинса, сифати кафолатланган бўлади.\n– Аслида айб ўзимизда , – дейди Сайдулло Тоҳиров. – Бозордан эмас, боғбоннинг уйидан ёки илмий муассасадан олишимиз керак кўчатни. Ана шунда кўчат биз истагандек бўлмаса, унга бориб шикоят қилишимиз мумкин. Бозорда кўчат сотган одамни кейинги йил излаб тополмайсиз. Ҳам вақтга, ҳам пулга куйиб қолаверамиз. Бозордаги сотувчилар орасида эгриси ҳам, тўғриси ҳам бор-да.\nХаридорларнинг куюнчаклик билан ўртага ташлаган саволлари ва фикрлари жуда ўринли. Хўш, кўчатлар сифатини ташқи кўринишидан аниқлаш йўллари борми? Бу ҳақида билиш учун мутахассисга – Бўстонлиқ тоғ илмий-тажриба станцияси директори Каримжон Абдуллаевга мурожаат қилдик.\n– Кўчат танланаётганда бўйи ўртача 1,5 метр, навдалари силлиқ ва узун, куртаклари орасидаги масофа бир хил бўлишига эътибор қаратиш зарур, – дейди К.Абдуллаев. – Бу кўчатнинг барча агротехника қоидаларига амал қилинган ҳолда етиштирилганидан далолат беради. Навдалари калта, улардаги куртаклар ораси жуда яқин бўлса, кўчат “қийналган”идан дарак беради, яъни у меъёрида ривожланмаган бўлади. Илдиз бўғизи ҳам меъёрида ривожланган ва қалинлиги 1,8 сантиметрдан кам бўлмаслиги керак. Кейин пайвандустга эътибор берилади. У меъёрида ва сифатли ўсган бўлиши зарур. Пайвандтаг билан пайвандустнинг ўлчами бир хил бўлса кўчат сифатли ҳисобланади. Шундай кўчат танланса дарахтнинг умри узоқ бўлади, яхши ҳосил беради. Баъзан шундай бўладики, пайвандтаг пайвандустдан ингичкароқ ёки аксинча бўлади. Асосий илдизлари ҳам етарли даражада йўғон ва 3-4 тадан кам бўлмаслиги керак.\nБўстонлиқ тоғ илмий-тажриба станцияси кўчат экиш, ён-атрофини обод этиш истагидаги юртдошларимизга яқиндан ёрдам бермоқда. Илмий жамоа баҳорда жойларга етказиб бериш учун 25 минг донадан кўпроқ мевали дарахт кўчатларини тайёрлади. Бозорга нисбатан 15 фоиз арзон нарх белгиланган бу кўчатлар юртимиз иқлим шароитига мослиги ва серҳосиллиги билан ажралиб туради. Ҳозирда олимларимиз яратган фундук навларидан тайёрланган 2 мингта, ёнғоқнинг ярим пакана навларидан мингта, нок, гилос ва олманинг ҳам энг сара ҳамда пайванд қилинган ниҳоллари харидорларга етказиб берилди.\nҲа-я, биз «Қўйлиқ» деҳқон бозоридаги кўчат сотувчилардан бири – Абдукарим Йўлдошовни ҳам суҳбатга чорладик.\n– Кўчат етиштираётганимга ўн йиллар бўлиб қолди, – дейди А.Ҳакимов. – Энди иш бошлаганимда ўйлаган эдим: бир йилда мингдан ортиқ кўчат етиштириб, бутун қишлоқни таъминласам, кейинги йил талаб бўлмаса, кўчатни кимга сотаман деб. Адашган эканман. Аксинча, кўчат сўровчилар сони икки ҳиссага кўпайди. Ўшандан буён ҳовлимизнинг бир четида ҳар йили 4-5 минг туп кўчат етиштирамиз. Ўтган йили 20 миллион сўмдан кўпроқ даромад олдик. Бу мавсумда ҳам натижа яхши бўлади, деб умид қилиб турибмиз.\nМутахассисларнинг маълумотларига кўра, янги боғ ташкил қилишда, кўчат сифати билан бир қаторда ернинг минерал ўғитларга бойлигига ҳам жиддий эътибор қаратиш керак. Негаки, барча жабҳаларда бўлгани каби боғдорчиликда ҳам дастлабки қадам нотўғри ташланса, кейинги одимлар кутилган натижани бермайди. Ҳақиқатдан ҳам сиз ҳар қанча тажрибали бўлманг, ер унумсиз ёки хасаки дарахт кўчатлари экилган бўлса ундан ҳеч нарса умид қилиб бўлмайди.


Лондондаги теракт оқибатида қурбон бўлганлар ва жароҳатланганларнинг аниқ сони маълум қилинди\n12:10 / 04.06.2017\nБуюк Британия пойтахти Лондон шаҳрида 3 июнь, шанба куни кечқурун юз берган терактларда олти киши ҳалок бўлган, жароҳатланганлар сони 48 нафарни ташкил қилмоқда. Бу ҳақда Тез ёрдам хизмати ходимлари маълумот берган.\n«Биз биринчи тиббий ёрдамлар кўрсатилгач, Лондондаги 5та шифохонага 48 кишини етказдик», — дейилган маълумотномада.\nБундан олдинги хабарларда жароҳатланганлар сони 30 нафарга яқинлиги айтилганди.\n3 июнь куни Лондон кўпригида автофургон пиёдалар устига юргани ҳақидаги хабарлар маҳаллий вақт билан соат 22:08 (Тошкент вақти билан 4 июнь, якшанба куни 02:08) да келиб туша бошлаган. Автомобиль ичидан чиққан 3 киши одамларга пичоқ билан ҳужум қилган, кейин улар яна фургонга миниб, Боро бозорига йўл олишган ва у ерда ҳам пичоқ билан одамларга ташланишган. Воқе жойига етиб келган полициячилар уларни отиб ўлдиришган.\nЛондонда навбатдаги теракт, тафсилотлар


Бир марталик моддий ёрдамни тарқатиш тартиби ҳақида маълумот берилди\nЎзбекистон 16:34 / 01.08.2020 16469\n«Барча сектор ва маҳаллаларда штаблар тузилади. Туман ва шаҳарлардаги 4та сектор раҳбарлари ўзларининг штаб аъзолари ва маҳалла раислари билан бирга ҳар бир маҳалла кесимида «темир дафтар»га киритилган муҳтож оилаларнинг ҳаққоний рўйхатини яна бир бор қайта кўриб чиқади. Карантин вақтида ҳақиқатан муҳтожларнинг рўйхатини шакллантиради.\nТўловларни амалга ошириш учун маҳаллалар кесимида маблағ тарқатиладиган кун, соати ва жойи аниқ кўрсатилган ҳолда графиклар тасдиқланади. Тўртта сектор раҳбари томонидан олувчиларни хабардор қилиш учун графиклар маҳаллалар ва тижорат банкларига етказиб берилади.\nМаҳалла раиси ва сектор раҳбарларининг ишчи гуруҳи уйма-уй юриш ва телефон орқали ҳар бир олувчига моддий ёрдам бериладиган вақт ва жойи тўғрисида шахсан хабардор қилади. Тижорат банклари маблағларни ўз муддатида тўлаш учун график асосида ходим ва транспорт воситаси ажратади.\nМаблағлар белгиланган вақт ва жойларда тўлов ведомостларига асосан нақд пулда ҳар бир моддий ёрдам олувчига паспорт асосида тўлаб берилади», – деди Аҳрор Ғуломов 1 июль куни АОКАдаги брифингда.\nЭслатиб ўтамиз, президент фармони билан, «темир дафтар»га киритилган ва аъзолари 1,7 миллион нафардан ортиқ бўлган 400 мингдан кўпроқ оилага республика бюджетидан бир марталик моддий ёрдам кўрсатилиши белгиланган.\nТошкентда тақсимлаш марказлари ёпилиши эпидемиологик вазият барқарорлашганини англатади – штаб


Тошкентда “Ералаш” киножурнали режиссёри маҳорат дарси ўтказади\nТошкентда машҳур “Ералаш” киножурнали режиссёри Феликс Кривошеев иштирокида маҳорат дарси бўлиб ўтади. Унга кириш бепул.\nБутунроссия давлат кинематография институти 7 май куни Тошкент филиалида режиссёр Феликс Кривошеев томонидан маҳорат дарси ўтказилади. Бу ҳақда Кинематография агентлиги хабар берди.\nРежиссёр Россия продюсерлар гилдияси, кўплаб рус телеканаллари муҳаррири ва “Ералаш” журнали режиссёри ҳисобланади. У дунёда биринчилардан бўлиб онлайн кино мактаби ҳамда "Lucky" номли "Video 360" форматидаги жанрли фильмларни яратган.\nМаҳорат дарси соат 10:00 да бошланади. Кириш бепул. Бутунроссия давлат кинематография институти Тошкент филиали чилонзор 1А манзилида жойлашган.\nМаълумот учун, юз минглаб болалар ва катталар Ералашда рол ўйнашни орзу қилишган. Бир неча ўн йиллар давомида “Ералаш” фақат Москвада суратга олинган. 2010 йилдан бошлаб эса вилоятдаги болаларда ҳам Ералашда суратга тушиш имконияти яратилган.\nБугун ҳамма ўзининг севимли киножурналининг қаҳрамонига айланиши мумкин. Бу имконият Ералаш студияси томонидан тақдим этилади. Айни пайтда студия Россиянинг кўплаб шаҳарларида очилган. Студия “Ералаш” журнали билан ҳамкорликда ишлайди.\nКиритилди: 22:18 06.05.2022. Ўқилди: 1680 марта. Фикрлар сони: 0 та.\nБарча тиббиёт ходимлари дастлабки ва даврий тиббий кўр...